ส่วนที่ 1

  การประกอบธุรกิจ

1.  นโยบายและภาพรวมการประกอบธุรกิจ

1.1 วิสัยทัศน์ วัตถุประสงค์ เป้าหมาย หรือกลยุทธ์ในการดำเนินงานของบริษัท

บริษัท กรุงเทพประกันภัย จำกัด (มหาชน) ประกอบธุรกิจด้านรับประกันวินาศภัยทุกประเภท ได้แก่
การประกันอัคคีภัย ประกันภัยทางทะเลและขนส่ง ประกันภัยรถยนต์ ประกันภัยเบ็ดเตล็ด
รวมทั้งการรับประกันภัยต่อ โดยเริ่มดำเนินกิจการตั้งแต่ปี 2490 ต่อมาบริษัทฯ
ได้เข้าจดทะเบียนในตลาดหลักทรัพย์แห่งประเทศไทยเมื่อปี 2521
และแปรสภาพเป็นบริษัทมหาชนในปี 2536 ปัจจุบันบริษัทฯ ดำเนินกิจการมาด้วยความมั่นคงเข้าสู่ปีที่
71 มีทุนจดทะเบียน 1,064.7 ล้านบาท อันประกอบด้วยหุ้นสามัญ 106.47 ล้านหุ้น
และมูลค่าที่ตราไว้หุ้นละ 10 บาท

วิสัยทัศน์ของบริษัทฯ คือ “มุ่งเป็นที่สุดในใจลูกค้า”
เน้นการเติบโตอย่างยั่งยืนและโดดเด่นด้วยสินค้าและบริการที่หลากหลายตรงใจลูกค้า
การตอบสนองลูกค้าที่รวดเร็วฉับไวและสร้างความประทับใจในบริการ
ด้วยบุคลากรที่มีความรู้ความสามารถด้านประกันภัย
โดยดำรงไว้ซึ่งความเป็นองค์กรคุณธรรมที่ดำเนินธุรกิจอย่างมีความรับผิดชอบต่อผู้ถือหุ้น
ลูกค้าและคู่ค้า พนักงาน หน่วยงานที่กำกับดูแล ตลอดจนสังคมและสิ่งแวดล้อมอย่างจริงจัง

ทั้งนี้ แนวทางดำเนินงานเพื่อให้บรรลุถึงวิสัยทัศน์ที่ตั้งไว้ มีดังนี้

ด้านผู้ถือหุ้น ลูกค้า และคู่ค้า

บริษัทฯ มุ่งมั่นในการดำเนินธุรกิจอย่างซื่อตรง ยุติธรรม เน้นหลักธรรมาภิบาลในการบริหารงาน
เพื่อสร้างและดำรงความเชื่อมั่น ความศรัทธาของผู้ถือหุ้น ลูกค้าและคู่ค้ากับบริษัทฯ ตลอดไป บริษัทฯ
มีการพัฒนาการให้บริการต่าง ๆ อย่างต่อเนื่อง เพื่อสร้างความพึงพอใจแก่ลูกค้าให้มากที่สุด ซึ่งในปี
2560 บริษัทฯ ได้รับ 2 รางวัลยอดเยี่ยมจากงาน The Best Thailand Contact Center
Awards 2017 จัดโดยสมาคมการค้าธุรกิจศูนย์บริการทางโทรศัพท์ไทย ได้แก่
“รางวัลการลงทุนด้านเทคโนโลยีศูนย์บริการทางโทรศัพท์ยอดเยี่ยม” และ
“รางวัลการบริหารและจัดการศูนย์บริการทางโทรศัพท์ยอดเยี่ยม” ในฐานะที่บริษัทฯ
ได้นำเทคโนโลยีคอลเซ็นเตอร์และนวัตกรรมใหม่ๆ
มาพัฒนาใช้กับการบริการทางโทรศัพท์ได้อย่างมีประสิทธิภาพและได้มาตรฐานสากล นอกจากนี้
ยังมีระบบโครงสร้างการบริหารและการบริการที่ชัดเจน
รวมถึงบุคลากรที่ล้วนมีความรู้ความสามารถพร้อมให้การบริการทางโทรศัพท์แก่ลูกค้า

ทั้งนี้ บริษัทฯ
เป็นบริษัทประกันภัยแห่งแรกในประเทศไทยและในภูมิภาคเอเชียที่ได้รับประกาศนียบัตรรับรองคุณภาพมาตรฐานสากล
ISO 9002 ในด้านการบริการประกันภัยรถยนต์ จาก Bureau Veritas Quality
International (BVQI) สถาบันที่ได้รับการยอมรับทั่วโลกในปี 2540 และบริษัทฯ
ได้ผ่านการรับรองคุณภาพในทุกระบบงานของสำนักงานใหญ่ สาขา
และสำนักงานในกรุงเทพฯและปริมณฑลเมื่อปี 2543 ต่อมาบริษัทฯ
ได้รับการรับรองระบบบริหารงานคุณภาพ ISO 9001 : 2000 ทุกระบบงานขององค์กรเมื่อปี 2545
จากนั้นได้รับการรับรองคุณภาพ ISO 9001:2008 ทุกระบบงานขององค์กรในปี 2552 จาก BVQI
และปี 2558 จาก British Standards Institution (BSI) และล่าสุดในวันที่ 10 กันยายน
2560 บริษัทฯ ได้รับการรับรองคุณภาพ ISO 9001 : 2015 ทุกระบบงานขององค์กร จาก BSI
สะท้อนให้เห็นถึงความมุ่งมั่นของบริษัทฯ
ในการรักษามาตรฐานระบบการบริหารงานและกระบวนการทำงานที่มีคุณภาพให้เป็นไปตามมาตรฐานสากลอย่างต่อเนื่อง

และจากปัจจุบันที่การโจรกรรมข้อมูลสารสนเทศ (Cyber Attack) กลายเป็นความเสี่ยงที่สำคัญ
และสร้างความเสียหายแก่ธุรกิจจำนวนมาก
โดยเฉพาะธุรกิจประกันภัยที่กลายเป็นเป้าหมายสำคัญในการโจรกรรมเนื่องจากมีข้อมูลส่วนบุคคลของลูกค้าเก็บไว้เป็นจำนวนมาก
ดังนั้น บริษัทฯ จึงให้ความสำคัญในการปกป้องข้อมูลส่วนบุคคลจากลูกค้า
โดยจัดทำระบบบริหารจัดการความมั่นคงปลอดภัยของข้อมูล (Information Security
Management) ที่เป็นไปตามมาตรฐานสากล ช่วยเพิ่มความปลอดภัยให้กับข้อมูลสารสนเทศต่าง ๆ
ขององค์กร ซึ่งบริษัทฯ
ได้รับการรับรองมาตรฐานเกี่ยวกับระบบบริหารความมั่นคงปลอดภัยของสารสนเทศจากองค์กรต่าง ๆ
ได้แก่ มาตรฐานคุณภาพ ISO/IEC 27001 : 2005 จากบริษัท เอเจเอ รีจิสตราส์ จำกัด ในปี
2557 และมาตรฐานคุณภาพ ISO/IEC 27001:2013 จากบริษัท เอสจีเอส (ประเทศไทย) จำกัด
ในปี 2559

ด้านพนักงาน

บริษัทฯ มุ่งเฟ้นหาบุคลากรคุณภาพเข้ามาร่วมงาน
โดยส่วนหนึ่งได้จัดกิจกรรมร่วมกับสถาบันการศึกษาชั้นนำต่าง ๆ อย่างสม่ำเสมอ เช่น
การจัดบรรยายความรู้เกี่ยวกับการประกันภัย การ แนะแนวโอกาสทำงานในธุรกิจประกันภัย
และการสนับสนุนกิจกรรมต่าง ๆ ของนักศึกษา
ซึ่งจะเป็นโอกาสที่จะดึงดูดผู้ที่มีความสามารถและศักยภาพสูงให้มาร่วมงานกับบริษัทฯ
หลังสำเร็จการศึกษา และเมื่อได้เข้าเป็นพนักงานของบริษัทฯ แล้ว จะได้รับการอบรม
และพัฒนาความรู้ความสามารถอย่างต่อเนื่อง ทั้งการอบรมภายใน
และจากสถาบันภายนอกทั้งในและต่างประเทศ

บริษัทฯ มุ่งเน้นการปลูกฝังให้พนักงานมีคุณลักษณะ บุคลิก
และพฤติกรรมในรูปแบบที่สอดรับกับวิสัยทัศน์ของบริษัทฯ หรือที่เรียกว่า BKI Spirit
ซึ่งประกอบด้วย คุณลักษณะด้าน Cool ( เช่น ความเป็นผู้นำประกันภัยด้วยหัวคิดทันสมัย ฉลาด
รอบรู้ เป็นต้น ) คุณลักษณะด้าน Agile (เช่น กระฉับกระเฉง ท้าทาย
ปรับตัวรับได้กับทุกสถานการณ์ เป็นต้น ) และคุณลักษณะด้าน Friendly (เช่น ความเป็นมิตร
ใส่ใจ ดูแล ห่วงใยด้วยความแคร์ เป็นต้น) รวมทั้งส่งเสริมให้พนักงานเป็นผู้ที่มีคุณธรรมจริยธรรม
นอกเหนือจากการเป็นผู้ที่มีความรู้เกี่ยวกับวิชาชีพ โดยวิสัยทัศน์ของบริษัทฯ ได้กำหนดเน้นชัดในด้าน
การเป็นองค์กรคุณธรรม ซึ่งบริษัทฯ ได้ผลักดันให้ทุกหน่วยงานในบริษัทฯ จัดทำแผนพัฒนา
คุณธรรมประจำปี และมีการประเมินผลดำเนินงานตามแผนอย่างเป็นรูปธรรมจริงจัง

นอกจากนี้ บริษัทฯ
ยังสนับสนุนให้พนักงานมีส่วนร่วมแสดงความคิดเห็นเพื่อการพัฒนาองค์กรผ่านโครงการและกิจกรรมต่างๆ
รวมทั้งจัดให้มีการเสวนาถ่ายทอดความรู้ ความเชี่ยวชาญ
ประสบการณ์จากพนักงานที่มีความสามารถในด้านต่าง ๆ ไปสู่พนักงานคนอื่น ๆ
ทั้งที่สำนักงานใหญ่และสาขาโดยผ่านอุปกรณ์เชื่อมต่อสัญญาณถ่ายทอดสดไปสู่สาขาต่าง ๆ ทั่วประเทศ

สำหรับการรักษาพนักงานที่มีคุณภาพให้อยู่กับองค์กรนั้น บริษัทฯ
ได้มุ่งเน้นการเสริมสร้างและพัฒนาศักยภาพของบุคลากรให้รอบรู้ในธุรกิจและผลิตภัณฑ์
และมุ่งมั่นในความเป็นเลิศในการให้บริการ
มีแผนการพัฒนาพนักงานเป็นรายบุคคลที่เหมาะสมกับศักยภาพและตำแหน่งงาน พนักงานมี Career
path และโอกาสก้าวหน้าในองค์กรที่ชัดเจน นอกจากนี้ บริษัทฯ
ได้จัดทำแผนสืบทอดตำแหน่งงานในระดับผู้บริหาร ตลอดจนมุ่งพัฒนา สร้าง
และบริหารระบบการวัดผลการปฏิบัติงานให้มีประสิทธิผลและสอดคล้องกับเป้าหมายองค์กร
และระบบค่าตอบแทนที่สอดคล้องกับผลงาน ให้ครอบคลุมทุกตำแหน่งอย่างโปร่งใสและยุติธรรม

ด้านหน่วยงานกำกับดูแล

บริษัทฯ ได้ปฏิบัติตามกฏเกณฑ์ ระเบียบต่าง ๆ ที่หน่วยงานกำกับดูแลกำหนดไว้อย่างครบถ้วน
ทั้งในด้านฐานะทางการเงิน และการดำรงเงินกองทุนที่มีมากกว่าเกณฑ์ที่กำหนด
การจัดทำรายงานทางการเงินและระบบบัญชีที่ชัดเจน โปร่งใส
รวมถึงการให้ความร่วมมือในการปฏิบัติตามกฏหมายที่เกี่ยวข้องกับการป้องกันและปราบปรามการฟอกเงินและการต่อต้านการก่อการร้าย
การรักษาความปลอดภัยของข้อมูลลูกค้า ตลอดจนการสร้างความสัมพันธ์อันดีกับสื่อมวลชนทุกแขนง
มีการจัดแถลงข่าวและให้สัมภาษณ์ผู้บริหารเป็นระยะ
รวมทั้งการเผยแพร่ข่าวสารผ่านช่องทางการสื่อสารที่ดำเนินการโดยบริษัทฯ เอง อาทิ จดหมายข่าว
เว็บไซต์ และSocial Media ต่าง ๆ ด้วย เพื่อสื่อสารข่าวสารขององค์กรไปสู่ลูกค้า
คู่ค้าและผู้ถือหุ้นอย่างสม่ำเสมอ

ด้านสังคมและสิ่งแวดล้อม

บริษัทฯ มีนโยบายสนับสนุนและช่วยเหลือสังคมในด้านต่าง ๆ มาอย่างต่อเนื่อง ทั้งในด้านการศึกษา
สาธารณสุข บรรเทาสาธารณภัย การพัฒนาชุมชนและสิ่งแวดล้อม การทำนุบำรุงศาสนา
และศิลปวัฒนธรรม ซึ่งมีทั้งที่ดำเนินการโดยบริษัทฯ เองผ่านมูลนิธิกรุงเทพประกันภัย
และการร่วมมือกับบริษัทพันธมิตรในเครือ ได้แก่ โรงพยาบาลบำรุงราษฏร์ และกรุงเทพประกันชีวิต
และในวาระที่บริษัทฯ ก่อตั้งมาครบรอบ 70 ปีในปี 2560
ได้มีโครงการจำหน่ายกรมธรรม์ประกันภัยโรคมะเร็ง 70 ปี กรุงเทพประกันภัย
เพื่อนำรายได้ส่วนหนึ่งจากการจำหน่ายกรมธรรม์นี้มอบให้กับสถาบันมะเร็งแห่งชาติ
รวมทั้งได้จัดมอบอุปกรณ์เครื่องช่วยหายใจแก่โรงพยาบาลทั่วประเทศ

จากการดำเนินธุรกิจอย่างก้าวหน้า มั่นคง
และมีความรับผิดชอบต่อสังคมตลอดระยะเวลาที่ประกอบกิจการ ส่งผลให้บริษัทฯ
ได้รับพระราชทานตราตั้ง เมื่อวันที่ 26 เมษายน 2547
ซึ่งถือเป็นสิริมงคลและเป็นเกียรติประวัติสูงสุดของบริษัทฯ ผู้บริหาร
และพนักงานทุกคนที่ได้รับพระราชทานพระบารมีปกป้องในครั้งนี้
ตราตั้งพระราชทานนี้เป็นประดุจเอกสารรับรองว่าบริษัทที่ได้รับพระราชทานได้ประกอบธุรกิจการค้าโดยซื่อสัตย์สุจริต
ตั้งอยู่ในศีลธรรม มีหลักฐานมั่นคง
เป็นที่เชื่อถือแก่มหาชนทั้งหลายและเพื่อเป็นกำลังใจแก่ผู้ประกอบธุรกิจ
อันจะเป็นการส่งเสริมธุรกิจในประเทศให้เจริญก้าวหน้าอย่างมั่นคงตลอดไป

ทั้งนี้ ในปี 2560 บริษัทฯ ได้ตั้งเป้าหมายเบี้ยประกันภัยรับรวมทั้งสิ้น 17,200 ล้านบาท
เติบโตประมาณร้อยละ 7
โดยกลยุทธ์หลักในการดำเนินงานยังคงเป็นการเน้นขยายงานลูกค้ารายย่อย
และขยายฐานลูกค้าในภูมิภาค ด้วยแนวคิด Segmentation กล่าวคือ
การจัดแบ่งกลุ่มลูกค้าตามคุณลักษณะต่าง ๆ
และนำเสนอความคุ้มครองและอัตราเบี้ยประกันภัยที่เหมาะสมกับความต้องการและความเสี่ยงภัยของลูกค้าแต่ละ
Segment ซึ่งกลยุทธ์นี้เอื้อให้บริษัทฯ
สามารถแข่งขันท่ามกลางการแข่งขันด้านราคาที่รุนแรงในตลาดประกันภัยได้

นอกจากนี้ บริษัทฯ ยังให้ความสำคัญกับกลยุทธ์ Digital Marketing
โดยการพัฒนาทั้งการจำหน่ายผลิตภัณฑ์และการให้บริการต่าง ๆ ผ่านระบบออนไลน์
เพื่อให้สอดคล้องกับความต้องการและรูปแบบการดำเนินชีวิตของผู้บริโภคยุคใหม่ที่นิยมซื้อสินค้าและทำธุรกรรมต่าง
ๆ ผ่านช่องทาง Digital เช่นเดียวกับการแสวงหากลุ่มเป้าหมายขนาดเล็กแต่มีศักยภาพ
และยังมีการแข่งขันต่ำ (Niche Market) เพื่อหลีกเลี่ยงการแข่งขันด้านราคา

การเปลี่ยนแปลงและพัฒนาการที่สำคัญ

การเปลี่ยนแปลงอำนาจในการควบคุมบริษัทฯ

  ในช่วงปีที่ผ่านมา บริษัทฯ มีการเปลี่ยนแปลงอำนาจในการควบคุมบริษัทฯ

โดยคุณชัย โสภณพนิช ได้ลาออกจากตำแหน่งกรรมการของบริษัทกรุงเทพประกันภัย จำกัด (มหาชน)

ซึ่งมีผลตั้งแต่วันที่ 16 มิถุนายน 2560

1.2 ลักษณะการประกอบธุรกิจในปีที่ผ่านมา

เศรษฐกิจของประเทศไทยในปี 2560 มีอัตราการเติบโตของ GDP ร้อยละ 3.9
เทียบกับปีก่อนหน้าที่เติบโตร้อยละ 3.3
(สำนักงานคณะกรรมการพัฒนาการเศรษฐกิจและสังคมแห่งชาติ)
ซึ่งถือว่าเป็นอัตราการเติบโตสูงสุดนับตั้งแต่ปี 2555 ที่เติบโตร้อยละ 6.4
เนื่องจากปัจจัยบวกหลายประการ อาทิ
สภาวะเศรษฐกิจโลกและเศรษฐกิจของประเทศคู่ค้าสำคัญเริ่มฟื้นตัว
ทำให้การส่งออกที่เป็นตัวขับเคลื่อนเศรษฐกิจหลักของประเทศไทยเติบโตอย่างมาก
จำนวนนักท่องเที่ยวที่ขยายตัวเพิ่มขึ้นอย่างต่อเนื่อง
ปริมาณผลผลิตทางการเกษตรที่เพิ่มขึ้นจากการที่ไม่มีภัยแล้งเหมือนปีก่อนหน้า
แม้จะได้รับผลกระทบบ้างจากอุทกภัยในหลายพื้นที่
รวมทั้งการใช้จ่ายของภาครัฐในการลงทุนก่อสร้างโครงสร้างพื้นฐานคมนาคมต่าง ๆ
ส่งผลให้เศรษฐกิจของประเทศไทยสามารถเติบโตได้ในระดับที่น่าพอใจแม้ได้รับผลกระทบจากราคาน้ำมันที่ปรับตัวเพิ่มขึ้น
ส่งผลให้อัตราเงินเฟ้อเพิ่มสูงขึ้น ราคาสินค้าเกษตรที่ยังคงตกต่ำอย่างต่อเนื่อง
และหนี้ครัวเรือนที่ยังคงอยู่ในระดับสูง ส่งผลต่อกำลังซื้อของประชาชน

สำหรับธุรกิจประกันวินาศภัยนั้น
มีอัตราการเติบโตในทิศทางเดียวกับการขยายตัวทางเศรษฐกิจของประเทศไทย โดยในช่วงไตรมาส
1-3 ปี 2560 เบี้ยประกันภัยรับโดยตรงเติบโตถึงร้อยละ 4.1 (คปภ.) เทียบกับร้อยละ 1.2
จากปีก่อนหน้า ซึ่งเป็นอัตราการเติบโตสูงสุดนับจากปี 2556 ที่เติบโตร้อยละ 13.1

เมื่อจำแนกตามประเภทการรับประกันภัย พบว่า เบี้ยประกันภัยรถยนต์สามารถเติบโตร้อยละ 4.0
เทียบกับการเติบโตเพียงร้อยละ 1.5 ในปี 2559
เนื่องจากได้รับปัจจัยบวกจากยอดจำหน่ายรถยนต์ใหม่ที่เติบโตถึงร้อยละ 13. 4
(บริษัทโตโยต้ามอเตอร์ คอร์ปอเรชั่น) หลังจากมียอดจำหน่ายเติบโตติดลบถึง 4 ปีติดต่อกัน
ส่งผลอย่างยิ่งต่อการประกันภัยรถยนต์ซึ่งมีสัดส่วนเบี้ยประกันภัยในธุรกิจประกันวินาศภัยมากที่สุด
เช่นเดียวกับประกันภัยทางทะเลและขนส่ง ที่เติบโตร้อยละ 0.9 จากที่เติบโตร้อยละ -1.4
ในปีที่ผ่านมา ตามปริมาณการส่งออกและนำเข้าที่เพิ่มขึ้น
รวมทั้งประกันภัยเบ็ดเตล็ดที่เติบโตถึงร้อยละ 6.2 เทียบกับ ร้อยละ 1.5 ในปีก่อนหน้า
แม้จะได้รับผลกระทบจากอัตราเบี้ยประกันภัยทรัพย์สินที่ลดลงอย่างต่อเนื่องจากภาวะการแข่งขันสูงของตลาดรับประกันภัยต่อต่างประเทศ
แต่ก็ได้รับผลบวกอย่างมากจากการรับประกันภัยโครงการก่อสร้างโครงสร้างพื้นฐานคมนาคมของภาครัฐ
นโยบายของภาครัฐในการทำประกันภัยพืชผลแทนการจ่ายเงินชดเชยแก่เกษตรกรโดยตรง นอกจากนี้
การออกมาตรการให้สามารถนำ ค่าเบี้ยประกันสุขภาพมาลดหย่อนภาษีเงินได้ประจำปี
และสัดส่วนผู้สูงอายุและคนโสดที่เพิ่มสูงขึ้น
ก็เป็นผลให้เบี้ยประกันสุขภาพซึ่งเป็นส่วนหนึ่งของประเภทการประกันภัยเบ็ดเตล็ดเพิ่มสูงมากถึงร้อยละ
5.3

อย่างไรก็ตาม ประกันอัคคีภัยมีอัตราการเติบโตร้อยละ -6.8
เนื่องจากการปรับลดพิกัดอัตราเบี้ยประกันอัคคีภัยในช่วงปลายปี 2560
ส่งผลให้เบี้ยประกันอัคคีภัยลดลงโดยเฉลี่ย 10-15%
และต้องย้ายกรมธรรม์ประกันอัคคีภัยจำนวนหนึ่งไปเป็นประกันสรรพภัย (Industrial All
Risks) แทน

สำหรับบริษัท กรุงเทพประกันภัย จำกัด (มหาชน) นั้น สามารถสร้างผลประกอบการในปี 2560
ได้ต่ำกว่าปีที่ผ่านมาเล็กน้อย คือ มีเบี้ยประกันภัยรับรวม 15,940.9 ล้านบาท หรือลดลงร้อยละ
0.6 อย่างไรก็ตาม บริษัทฯ สามารถสร้างกำไรสุทธิจากการรับประกันภัย 1,396.4 ล้านบาท
และเมื่อรวมรายได้สุทธิจากการลงทุนและรายได้อื่น 1,365.9 ล้านบาท ทำให้บริษัทฯ
มีกำไรก่อนหักภาษีเงินได้ 2,762.3 ล้านบาท และกำไรสุทธิ 2,403.1 ล้านบาท ซึ่งลดลงร้อยละ
0.9 คิดเป็นกำไรต่อหุ้น 22.57 บาท ทั้งนี้ ที่ประชุมคณะกรรมการเมื่อวันที่ 23 กุมภาพันธ์ 2561
มีมติจ่ายเงินปันผลให้แก่ผู้ถือหุ้นงวดสุดท้ายในอัตรา หุ้นละ 5 บาท รวมทั้งปี 2560
บริษัทฯจ่ายเงินปันผลในอัตราหุ้นละ 14 บาท

ด้านฐานะความมั่นคงทางการเงิน บริษัทฯ
มีอัตราส่วนเงินกองทุนต่อเงินกองทุนที่ต้องสำรองตามกฏหมาย (Capital Adequacy Ratio:
CAR) ณ สิ้นเดือนกันยายน 2560 สูงถึงร้อยละ 219.0 (เกณฑ์มาตรฐานคือ ไม่ต่ำกว่าร้อยละ
140) ซึ่งสถาบันจัดอันดับความน่าเชื่อถือชั้นนำของโลก 2 แห่ง คือสถาบัน Standard & Poor’s
(S&P) และสถาบันจัดอันดับ A.M. Best ได้ประเมินอันดับความน่าเชื่อถือทางการเงินของบริษัทฯ
อยู่ในระดับที่แข็งแกร่งเช่นเดียวกับปีที่ผ่านมา คือ อยู่ในระดับ A-/Stable และระดับ A-
(Excellent) ตามลำดับ สะท้อนให้เห็นถึงความสามารถของบริษัทฯ
ในการสร้างผลประกอบการที่ดี และรักษาฐานะทางการเงินที่แข็งแกร่งอย่างต่อเนื่อง

1.3 โครงสร้างการถือหุ้นของกลุ่มบริษัท

บริษัท กรุงเทพประกันภัย จำกัด (มหาชน) ได้ลงทุนในบริษัทร่วม 3 บริษัท ได้แก่

1. Asia Insurance (Cambodia) Plc. มีสัดส่วนเงินลงทุนร้อยละ 22.92 บริษัทฯ
ได้ส่งกรรมการและผู้บริหารเข้าร่วมเป็นกรรมการในบริษัทดังกล่าว
และมีส่วนร่วมในการกำหนดนโยบาย ตลอดจนให้การสนับสนุนและคำแนะนำในเรื่องการรับประกันภัย
สินไหมทดแทน ระบบเทคโนโลยี และบัญชีการเงิน

2. Asia Insurance International (Holding) Limited มีสัดส่วนการลงทุนร้อยละ
41.70 โดยบริษัทดังกล่าวลงทุนในบริษัทประกันภัยในภูมิภาค ได้แก่ Asia Insurance
(Philippines) Corporation และ Cambodian Reinsurance Company ทั้งนี้
มีกรรมการของบริษัทฯ เข้าร่วมเป็นกรรมการในบริษัท ดังกล่าวด้วย

3. Bangkok Insurance (Lao) Company Limited มีสัดส่วนเงินลงทุนร้อยละ 45 บริษัทฯ
ได้ส่งกรรมการและผู้บริหารเข้าร่วมเป็นกรรมการในบริษัทดังกล่าว
และมีส่วนร่วมในการกำหนดนโยบาย ตลอดจนให้การสนับสนุนและคำแนะนำในเรื่องการรับประกันภัย
สินไหมทดแทน ระบบเทคโนโลยี และบัญชีการเงิน

2. ลักษณะการประกอบธุรกิจ

[]

2.1 ลักษณะผลิตภัณฑ์หรือบริการ

บริษัท กรุงเทพประกันภัย จำกัด (มหาชน) ดำเนินธุรกิจหลัก คือ ธุรกิจประกันวินาศภัย
ซึ่งสามารถจำแนกออกเป็นแต่ละสายผลิตภัณฑ์ ได้เป็น 4 ประเภท ดังนี้

1.  การประกันอัคคีภัย (Fire Insurance)

  1.1 การประกันอัคคีภัย (Fire Insurance)

  คุ้มครองความเสียหายต่อสิ่งปลูกสร้างเนื่องจากไฟไหม้ ฟ้าผ่า
  หรือแรงระเบิดของแก๊สที่ใช้สำหรับทำแสงสว่างหรือประโยชน์เพื่อการอยู่อาศัย
  ความเสียหายเนื่องจากภัยเพิ่มพิเศษ เช่น ภัยลมพายุ ภัยยวดยานพาหนะ ภัยจากควัน
  ภัยเนื่องจากน้ำ ภัยเปียกน้ำ ภัยเนื่องจาก ไฟฟ้า ภัยต่อเครื่องไฟฟ้า ภัยระเบิด
  ภัยจากการจลาจล การนัดหยุดงาน และภัยอื่นๆ

  1.2 การประกันภัยสิทธิการเช่า (Leasehold Insurance)

  ชดเชยผลประโยชน์ในกรณีเกิดไฟไหม้ ฟ้าผ่า หรือภัยอื่นที่เอาประกันภัยไว้ ซึ่งเกิดแก่สถานที่เช่า
  และทำให้โครงสร้างส่วนที่ใช้รับน้ำหนักของสถานที่เช่าได้รับความเสียหายถึงขนาดไม่สามารถใช้สถานที่เช่าประกอบกิจการใดๆ
  ได้อีกต่อไป โดยผลทางกฎหมายหรือเทศบัญญัติ ว่าด้วยการนั้นเป็นเหตุให้ผู้เช่า เสียสิทธิการเช่า
  ซึ่งบริษัทจะจ่ายค่าสินไหมทดแทนสำหรับ การสูญเสียของสิทธิการเช่าของผู้เอาประกันภัย
  สำหรับระยะเวลาเช่าที่เหลืออยู่

1.3 การประกันภัยธุรกิจหยุดชะงัก (Business Interruption Insurance) (Fire)

  คุ้มครองกรณีที่ธุรกิจของผู้เอาประกันภัยที่ดำเนินอยู่ต้องหยุดชะงักหรือได้รับผลกระทบอันเนื่องมาจากทรัพย์สินที่ผู้เอาประกันภัยใช้เพื่อประกอบธุรกิจ
  ณ สถานที่เอาประกันภัยได้รับ ความเสียหายเนื่องจาก ไฟไหม้ ฟ้าผ่า
  หรือแรงระเบิดของแก๊สที่ใช้ประโยชน์เพื่อการอยู่อาศัย
  โดยขณะเกิดความเสียหายต้องมีการประกันอัคคีภัย ซึ่งมีผลบังคับใช้อยู่

  1.4 การประกันอัคคีภัยที่อยู่อาศัยแบบประหยัดสำหรับรายย่อย (ไมโครอินชัวรันส์)

  (Fire Dwelling House Insurance) (Microinsurance)

  คุ้มครองความเสียหายต่อสิ่งปลูกสร้างเนื่องจากไฟไหม้ ฟ้าผ่า
  หรือแรงระเบิดของแก๊สที่ใช้สำหรับทำประโยชน์เพื่อการอยู่อาศัย ตั้งแต่ 50,000 – 300,000
  บาท รวมถึงค่าเช่าที่พักอาศัยชั่วคราววันละ 300 บาท (ไม่เกิน 30 วัน)

2.  การประกันภัยทางทะเลและขนส่ง (Marine Insurance)

2.1 การประกันภัยการขนส่งสินค้าทางทะเล (Marine Cargo Insurance)

  คุ้มครองความเสียหาย ที่เกิดขึ้นกับสินค้าที่เอาประกันภัยในระหว่างการขนส่งทั้ง ใน
  ประเทศและระหว่างประเทศ ไม่ว่าจะเป็นการขนส่งทางเครื่องบิน เรือ รถไฟ
  รถบรรทุกหรือแม้แต่ทางไปรษณีย์

2.2 การประกันภัยตัวเรือ (Marine Hull Insurance)

  คุ้มครองความเสียหายต่อตัวเรือ เครื่องจักร และอุปกรณ์ประจำเรือ ในกรณีที่ได้รับความ สูญเสีย
  หรือเสียหายจากภัยทางทะเล เช่น ลมพายุ คลื่น หรือจากอุบัติเหตุต่างๆ นอกจากนั้น
  ยังคุ้มครองความรับผิดของเจ้าของเรือในกรณีที่ก่อให้เกิดความเสียหายต่อเรือลำอื่น

2.3 การประกันภัยความรับผิดของผู้ขนส่ง (Carriers’ Liability Insurance)

  คุ้มครองความสูญหาย ความเสียหาย หรือส่งมอบชักช้าของของที่ผู้เอาประกันภัยรับขนส่ง
  ซึ่งเกิดขึ้นระหว่างการขนส่งในระหว่างระยะเวลาประกันภัย

  3. การประภัยยานยนต์ (Motor Insurance)

3.1 การประกันภัยรถยนต์ภาคบังคับ (Compulsory Motor Insurance)

  หมายถึง การประกันภัยรถยนต์ที่ถูกบังคับโดยบัญญัติแห่งกฎหมาย เพื่อความคุ้มครองต่อ
  การสูญเสียชีวิต ความบาดเจ็บทางร่างกายของบุคคลผู้ประสบภัยจากอุบัติเหตุรถยนต์

3.2 การประกันภัยรถยนต์ภาคสมัครใจ (Voluntary Motor Insurance)

  หมายถึง การประกันภัยที่เกิดขึ้นโดยความสมัครใจของเจ้าของรถยนต์ หรือผู้ครอบครองรถยนต์
  สามารถแบ่งความคุ้มครองเป็น 5 ประเภทดังนี้

ประเภท 1: ให้ความคุ้มครองความเสียหายที่เกิดขึ้นต่อตัวรถยนต์หรืออุปกรณ์ติดประจำรถยนต์
การบาดเจ็บ และการเสียชีวิต ตลอดจนความรับผิดตามกฎหมายสำหรับการเสียชีวิต การบาดเจ็บ
หรือการเสียหายต่อทรัพย์สินของบุคคลภายนอก

ประเภท 2: ให้ความคุ้มครองต่อการสูญหายหรือไฟไหม้ของรถยนต์ที่เอาประกันภัย
และคุ้มครองความรับผิดตามกฎหมายสำหรับการเสียชีวิต การบาดเจ็บ
หรือการเสียหายต่อทรัพย์สินของบุคคลภายนอก

  ประเภท 3: ให้ความคุ้มครองเฉพาะความรับผิดตามกฎหมาย สำหรับการเสียชีวิต การ บาดเจ็บ
  หรือความเสียหายต่อทรัพย์สินของบุคคลภายนอก

  ประเภท 4: ให้ความคุ้มครองเฉพาะความรับผิดตามกฎหมายต่อทรัพย์สินของบุคคล
  ภายนอกเท่านั้น

  ประเภท 5: เป็นการคุ้มครองแบบประเภท2 หรือประเภท3
  เพิ่มเติมด้วยความคุ้มครองต่อความเสียหายของรถยนต์อันเนื่องมาจากการชนกับยานพาหนะทางบก

4. การประกันภัยเบ็ดเตล็ด (Miscellaneous Insurance)

  การประกันภัยเบ็ดเตล็ดให้ความคุ้มครองความสูญเสียหรือความเสียหายภายใต้
  กรมธรรม์ที่นอกเหนือจาก 3 ประเภทแรก โดยสามารถแบ่งได้ ดังนี้

4.1 การประกันภัยที่ให้ความคุ้มครองเกี่ยวกับบุคคล

4.1.1 การประกันภัยอุบัติเหตุกลุ่ม (Group Accident Insurance)

  คุ้มครองการเสียชีวิต การสูญเสียอวัยวะ และทุพพลภาพ รวมทั้งค่ารักษาพยาบาลให้กับ
  ผู้เอาประกันภัยรายกลุ่ม
  อันเนื่องมาจากการประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

4.1.2 การประกันภัยอุบัติเหตุส่วนบุคคล (Personal Accident Insurance)

  คุ้มครองการเสียชีวิต การสูญเสียอวัยวะ และทุพพลภาพ รวมทั้งค่ารักษาพยาบาลให้กับ
  ผู้เอาประกันภัย
  อันเนื่องมาจากการประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

  4.1.3 การประกันภัยอุบัติเหตุสำหรับนักเรียน นิสิต นักศึกษา (Student Group Personal
  Accident Insurance)

  คุ้มครองการเสียชีวิต สูญเสียอวัยวะ และทุพพลภาพ รวมทั้งค่ารักษาพยาบาลให้กับนักเรียน นิสิต
  นักศึกษา ของสถานศึกษาที่เอาประกันภัย
  อันเนื่องมาจากการประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

  4.1.4 การประกันภัยอุบัติเหตุเดินทางสำหรับบุคคลและกลุ่มทั่วไป (Travel Accident
  Insurance for Individual or Group of Tourists)

  คุ้มครองการเสียชีวิต สูญเสียอวัยวะ สายตา หรือทุพพลภาพถาวรสิ้นเชิง
  รวมทั้งค่ารักษาพยาบาลให้กับผู้เอาประกันภัย
  อันเนื่องมาจากการประสบอุบัติเหตุในระหว่างการเดินทาง ทั้งในประเทศและต่างประเทศ
  ภายในระยะเวลาการเดินทางที่ระบุไว้ในกรมธรรม์ประกันภัย

4.1.5 การประกันภัยการเดินทางต่างประเทศ (Comprehensive Travel Accident
Insurance)

  คุ้มครองการเสียชีวิต สูญเสียอวัยวะ และทุพพลภาพถาวรสิ้นเชิง
  รวมทั้งค่ารักษาพยาบาลจากอุบัติเหตุและการเจ็บป่วย
  เงินชดเชยรายวันระหว่างรักษาตัวในโรงพยาบาล
  การสูญหาย/การล่าช้าของกระเป๋าเดินทางและทรัพย์สินส่วนตัวที่อยู่ในกระเป๋าเดินทาง
  การบอกเลิกการเดินทาง การลดจำนวนวันเดินทาง ความรับผิดต่อบุคคลภายนอก
  ความล่าช้าของเที่ยวบิน การจี้เครื่องบิน
  ขณะที่เดินทางไปต่างประเทศตามระยะเวลาการเดินทางที่ระบุ ไว้ในกรมธรรม์ประกันภัย

  4.1.6 การประกันภัยชดเชยรายได้ระหว่างพักรักษาตัวในโรงพยาบาล (Hospital Income
  Insurance)

  ชดเชยผลประโยชน์เป็นเงินสดรายวัน
  ในกรณีที่ผู้เอาประกันภัยต้องเข้าพักรักษาตัวในโรงพยาบาลในฐานะคนไข้ในอันเนื่องมาจากอุบัติเหตุหรือเจ็บป่วย

4.1.7 การประกันภัยโรคมะเร็ง (Cancer Insurance)

  คุ้มครองการเกิดโรคมะเร็งเมื่อได้รับการวินิจฉัยว่าเป็นจากแพทย์เป็นครั้งแรก
  ภายในระยะเวลาเอาประกันภัย ยกเว้นที่ระบุไว้ในข้อยกเว้นของกรมธรรม์ประกันภัย โดย
  บริษัทฯ จะจ่ายผลประโยชน์ตามจำนวนเงินที่เอาประกันภัย

4.1.8 การประกันภัยอุบัติเหตุและสุขภาพกลุ่ม (Group Accident and Health Insurance)

  คุ้มครองเกี่ยวกับค่าใช้จ่ายในการรักษาพยาบาล
  รวมทั้งผลประโยชน์ต่างๆตามที่ระบุไว้ในกรมธรรม์ประกันภัยให้กับผู้เอาประกันภัยรายกลุ่ม
  อันเนื่องมาจากการประสบอุบัติเหตุ หรือเจ็บป่วย
  ที่มิได้ระบุไว้ในข้อยกเว้นของกรมธรรม์ประกันภัย

4.1.9 การประกันภัยอุบัติเหตุและสุขภาพบุคคล (Personal Accident and Health
Insurance)

  คุ้มครองเกี่ยวกับค่าใช้จ่ายในการรักษาพยาบาล รวมทั้งผลประโยชน์ต่างๆ ตามที่ระบุไว้
  ในกรมธรรม์ประกันภัยให้กับผู้เอาประกันภัย อันเนื่องมาจากการประสบอุบัติเหตุหรือเจ็บป่วย
  ที่มิได้ระบุไว้ในข้อยกเว้นของกรมธรรม์ประกันภัย

4.1.10 การประกันภัยอุบัติเหตุเดินทางธุรกิจนำเที่ยวและมัคคุเทศก์ (Travel Accident
Insurance for Tour Operators and Guides)

  คุ้มครองการเสียชีวิต สูญเสียอวัยวะ หรือทุพพลภาพถาวรสิ้นเชิง
  และค่ารักษาพยาบาลของคณะนักท่องเที่ยวและมัคคุเทศก์
  อันเนื่องมาจากการประสบอุบัติเหตุในระหว่างการเดินทางท่องเที่ยว
  ภายในระยะเวลาการเดินทางที่ระบุไว้ในกรมธรรม์ประกันภัย

4.1.11 การประกันภัยผู้โดยสารเรือสำหรับโดยสาร (Boat Passenger Personal Accident
Insurance)

  คุ้มครองการเสียชีวิต สูญเสียอวัยวะ สายตา หรือทุพพลภาพถาวรสิ้นเชิง
  รวมทั้งค่ารักษาพยาบาลให้กับผู้โดยสารที่ประสบอุบัติเหตุเนื่องจากการใช้บริการเรือโดยสาร
  และสามารถขยายความคุ้มครองเพิ่มถึงคนประจำเรือได้
  ตามข้อกำหนดในเงื่อนไขที่ระบุไว้ในกรมธรรม์ประกันภัย

4.1.12 การประกันภัย 200 สำหรับรายย่อย (ไมโครอินชัวร์รันส์) (PA 200
(Microinsurance))

คุ้มครองการเสียชีวิต สูญเสียมือ เท้า เสียสายตา หรือทุพพลภาพถาวรสิ้นเชิง
เนื่องจากอุบัติเหตุรวมถึงการขับขี่หรือโดยสารรถจักรยานยนต์ และคุ้มครองค่าใช้จ่ายในการจัด
งานศพกรณีเสียชีวิตจากเจ็บป่วย

4.2 การประกันภัยที่ให้ความคุ้มครองเกี่ยวกับทรัพย์สิน

4.2.1 การประกันภัยความเสี่ยงภัยทรัพย์สิน (Accidental Damage (Property)
Insurance)

  คุ้มครองความสูญเสีย หรือเสียหายต่อตัวอาคาร ทรัพย์สินในอาคาร เครื่องจักร รวมถึง

  สต๊อกสินค้า อันเกิดจากเหตุใดๆ ที่มิได้ระบุไว้ในข้อยกเว้นของกรมธรรม์ประกันภัย
  ภายในระยะเวลาเอาประกันภัย

4.2.2 การประกันภัยโจรกรรม (Burglary Insurance)

  คุ้มครองความสูญเสีย หรือเสียหายต่อทรัพย์สินที่เอาประกันภัยอันเนื่องมาจากการถูก
  ลักทรัพย์ตามเงื่อนไขของกรมธรรม์โดยบุคคลใดๆที่มิได้ระบุไว้ในข้อยกเว้น รวมทั้ง
  ความเสียหายต่อตัวอาคารที่เก็บทรัพย์สินที่เอาประกันภัย

4.2.3 การประกันภัยการเสี่ยงภัยทุกชนิด (All Risks Insurance)

  คุ้มครองความสูญเสีย หรือเสียหายต่อทรัพย์สินที่เอาประกันภัยอันเนื่องมาจากอุบัติเหตุ ใดๆ
  ที่ไม่ได้ระบุไว้ในข้อยกเว้นของกรมธรรม์ประกันภัย

4.2.4 การประกันภัยกระจก (Plate Glass Insurance)

  คุ้มครองการแตกหักของกระจกอันเนื่องมาจากอุบัติเหตุที่มิได้ระบุไว้ในข้อยกเว้นของกรมธรรม์ประกันภัย

4.2.5 การประกันภัยสำหรับเงิน (Money Insurance)

  คุ้มครองความสูญเสียของเงินสด เช็ค พันธบัตร ธนาณัติ หรือทรัพย์สินอื่นๆ จากการ ชิงทรัพย์
  ปล้นทรัพย์ การโจรกรรมเงินจากตู้นิรภัยหรือห้องนิรภัยที่อยู่ในสถานที่ เอาประกันภัย
  หรืออยู่ในระหว่างการขนส่งรวมถึงความเสียหายต่อตู้นิรภัย หรือห้องนิรภัยของผู้เอาประกันภัย

4.2.6 การประกันภัยแผ่นป้ายโฆษณา (Neon Sign Insurance)

  คุ้มครองความเสียหายต่อแผ่นป้ายหรือไฟนีออนโฆษณา เนื่องจากไฟไหม้ ฟ้าผ่า ระเบิด ลักทรัพย์
  หรืออุบัติเหตุซึ่งเกิดจากภายนอก รวมถึงความรับผิดต่อบุคคลภายนอก

4.2.7 การประกันภัยทรัพย์สินคุ้มครองการก่อการร้าย (Terrorism Insurance)

  คุ้มครองความสูญเสีย หรือเสียหายของทรัพย์สินที่เอาประกันภัย อันมีสาเหตุมาจากภัย ก่อการร้าย
  การถูกปาระเบิด หรือถูกวางระเบิดโดยบุคคลภายนอก

4.2.8 การประกันภัยร้านทอง (Gold Shop Insurance)

  คุ้มครองความสูญหายของทองคำที่มีไว้เพื่อจำหน่าย รวมถึงความเสียหายต่อตัวอาคาร ตู้นิรภัย
  กระจก เฟอร์นิเจอร์ เครื่องใช้และอุปกรณ์ต่าง ๆ ตู้แสดงทองคำ
  และชดเชยผลประโยชน์การเสียชีวิต สูญเสียอวัยวะ สายตา หรือทุพพลภาพถาวรสิ้นเชิง
  และค่ารักษาพยาบาลแก่ผู้เอาประกันภัย บุคคลในครอบครัวของผู้เอาประกันภัย ลูกจ้าง และ
  ลูกค้า อันเกิดจากการชิงทรัพย์ การปล้นทรัพย์ การวิ่งราวทรัพย์

4.2.9 การประกันภัยทรัพย์สินคุ้มครองภัยจากเหตุการณ์ความไม่สงบ (Political Violence
for

Property Insurance)

  คุ้มครองความสูญเสีย หรือเสียหายของทรัพย์สินที่เอาประกันภัย
  อันมีสาเหตุโดยตรงจากการนัดหยุดงาน (Strike) การจลาจล (Riot) การก่อวินาศกรรม
  (Sabotage) การกระทำ อันมีเจตนาร้าย (Malicious Act) เพื่อผลทางการเมือง ศาสนา
  หรือลัทธินิยม หรือการก่อความวุ่นวายทางการเมือง (Civil Commotion) และการก่อการร้าย
  (Terrorism) รวมถึง การโจรกรรมอันเกิดจากการลักทรัพย์ ชิงทรัพย์ ปล้นทรัพย์ วิ่งราวทรัพย์
  ที่เกิดขึ้นระหว่าง หรือต่อเนื่องภายหลังจากเหตุการณ์ความไม่สงบ

10. การประกันภัยสำหรับการขยายระยะเวลาการรับประกันของอุปกรณ์เครื่องใช้

  (Electrical Appliance Extended Warranty Insurance)

  คุ้มครองค่าใช้จ่ายในการซ่อมแซมทรัพย์สินที่เอาประกันภัยที่ได้รับความเสียหาย
  อันเกิดจากความบกพร่องของอุปกรณ์เครื่องใช้ในการใช้งานปกติ หรือความผิดพลาดจากผู้ผลิต
  โดยเกิดขึ้นหลังจากระยะเวลารับประกันของผู้ผลิตสิ้นสุดลง

  4.2.11 การประกันภัยเพื่อผู้ให้เช่าซื้อและผู้เช่าซื้อรถจักรยานยนต์ (Motorcycle Insurance
  for

  Lessor and Lessee)

  คุ้มครองความสูญเสีย หรือเสียหายโดยสิ้นเชิงที่เกิดขึ้นกับรถจักรยานยนต์
  ในระหว่างระยะเวลาเอาประกันภัย ขยายความคุ้มครองถึงการสูญหายจากการฉ้อฉล และการ
  เสียชีวิตของผู้ขับขี่

4.3 การประกันภัยที่ให้ความคุ้มครองเกี่ยวกับงานวิศวกรรม

4.3.1 การประกันภัยการปฏิบัติงานตามสัญญา (Contract Works Insurance)

  คุ้มครองความเสียหายต่องานก่อสร้าง เครื่องมือเครื่องใช้ เครื่องจักรกลที่ใช้ในการก่อสร้าง
  วัสดุที่ใช้ในการก่อสร้าง รวมทั้งค่าขนย้ายซากปรักหักพัง ค่าสถาปนิก วิศวกร ที่ปรึกษา
  อันเนื่องมาจากสาเหตุใดๆ ก็ตามที่อยู่นอกเหนือจากข้อยกเว้น ซึ่งเกิดใน
  ระหว่างการก่อสร้างหรืออาจรวมถึงระยะเวลาบำรุงรักษา และขยายรวมถึงความรับผิด
  ตามกฎหมายต่อบุคคลภายนอกเนื่องจากปฏิบัติงานก่อสร้างดังกล่าว

4.3.2 การประกันภัยการติดตั้งเครื่องจักร (Erection All Risks Insurance)

  คุ้มครองความเสียหายต่อเครื่องจักรที่กำลังติดตั้ง หรือกำลังทดสอบเดินเครื่อง
  อันเนื่องมาจากอุบัติเหตุหรือสาเหตุใดๆ ก็ตามที่อยู่นอกเหนือจากข้อยกเว้น
  และขยายรวมถึงความรับผิดตามกฎหมายต่อบุคคลภายนอก

4.3.3 การประกันภัยหม้อกำเนิดไอน้ำและถังอัดความดัน (Boiler & Pressure Vessel
Insurance)

  คุ้มครองความเสียหายของหม้อน้ำจากการระเบิด ฟุบแฟบ เนื่องจากแรงอัดภายใน
  หรือแรงดันภายนอก และขยายรวมถึงความรับผิดตามกฎหมายต่อบุคคลภายนอก

4.3.4 การประกันภัยเครื่องอุปกรณ์อิเล็กทรอนิกส์ (Electronic Equipment Insurance)

  คุ้มครองความเสียหายของอุปกรณ์อิเล็กทรอนิกส์ ชิ้นส่วนอิเล็กทรอนิกส์ และอุปกรณ์ที่
  ใช้เพื่อบันทึกข้อมูล อันเนื่องมาจากอุบัติเหตุที่เกิดขึ้นโดยเฉียบพลัน ขยายรวมถึงค่าใช้จ่าย
  ที่เพิ่มขึ้นอันเกิดจากการใช้อุปกรณ์อิเล็กทรอนิกส์อื่นที่นำมาทดแทนเครื่องที่ได้รับ ความเสียหาย

4.3.5 การประกันภัยเครื่องจักรที่ใช้ในการก่อสร้าง (Contractors’ Plant All Risks
Insurance)

  คุ้มครองเครื่องจักรที่ใช้ในการก่อสร้าง อันเนื่องมาจากไฟไหม้ ฟ้าผ่า โจรกรรม
  การออกแบบผิดพลาด รวมถึงอุบัติเหตุอื่นๆ และภัยธรรมชาติ

4.3.6 การประกันภัยเครื่องจักร (Machinery Breakdown Insurance)

  คุ้มครองความเสียหายที่เกิดขึ้นโดยฉับพลันของเครื่องจักร อันเนื่องมาจากการหล่อ หรือ
  การใช้วัสดุที่ไม่มีคุณภาพ ความบกพร่องในการออกแบบ ความบกพร่องในการติดตั้ง
  การระเบิดในทางฟิสิกส์ ไฟฟ้าลัดวงจร
  พายุหรือเหตุอื่นใดซึ่งมิได้ระบุยกเว้นไว้ในกรมธรรม์ประกันภัย

4.4 การประกันภัยที่ให้ความคุ้มครองเกี่ยวกับความรับผิดตามกฎหมาย

4.4.1 การประกันภัยความรับผิดต่อบุคคลภายนอก (Public Liability Insurance)

  คุ้มครองความรับผิดตามกฎหมายของผู้เอาประกันต่อการสูญเสียชีวิต ความบาดเจ็บ
  หรือทรัพย์สินของบุคคลภายนอกที่มิได้เป็นลูกจ้าง หรือบุคคลภายในครอบครัวของ ผู้เอาประกันภัย
  ที่เกิดขึ้นโดยอุบัติเหตุอันเกี่ยวกับกิจการหรือธุรกิจของผู้เอาประกันภัย

4.4.2 การประกันภัยความรับผิดของนายจ้าง (Employer’s Liability Insurance)

  คุ้มครองความรับผิดของนายจ้างที่มีต่อลูกจ้าง ตามประมวลกฎหมายแพ่งและพาณิชย์
  ในกรณีถูกฟ้องร้องเรียกค่าชดเชย เนื่องจากความประมาทเลินเล่อของนายจ้างในการ
  ละเลยการดูแลเอาใจใส่สภาพความปลอดภัยในการทำงานของลูกจ้างตามสมควร
  ทำให้ลูกจ้างได้รับบาดเจ็บ เสียชีวิตหรือทุพพลภาพ

  4.4.3 การประกันภัยความรับผิดสำหรับผู้ประกอบวิชาชีพทางการแพทย์ (Medical
  Malpractice Liability Insurance)

  คุ้มครองความรับผิดตามกฎหมายของผู้ประกอบวิชาชีพแพทย์ อันเกิดจากความผิดพลาด
  ละเลยหรือขาดความระมัดระวังในการประกอบวิชาชีพของแพทย์
  เป็นเหตุให้ผู้ป่วยบาดเจ็บทางร่างกายหรือจิตใจ หรือเสียชีวิต

  4.4.4 การประกันภัยความรับผิดทางวิชาชีพสำหรับโรงพยาบาล (Medical Malpractice
  Insurance (Institution))

  คุ้มครองความรับผิดตามกฎหมายของผู้ประกอบวิชาชีพของโรงพยาบาล อันเกิดจากความผิดพลาด
  ละเลย หรือขาดความระมัดระวังในการประกอบวิชาชีพของโรงพยาบาล ซึ่งทำ
  ให้ผู้ป่วยบาดเจ็บทางร่างกายหรือจิตใจ หรือเสียชีวิต

4.4.5 การประกันภัยความรับผิดทางวิชาชีพสำหรับสถาปนิกและวิศวกร

(Professional Liability Insurance for Architects and Engineers)

คุ้มครองความรับผิดตามกฎหมายของผู้ประกอบวิชาชีพสถาปนิกและวิศวกรอันเกิดจากความผิดพลาด
ละเลย ขาดความระมัดระวัง หรือประมาทเลินเล่อในการประกอบวิชาชีพสถาปนิก และวิศวกร
ส่งผลให้เกิดความเสียหายต่อบุคลภายนอก ทรัพย์สิน และงานก่อสร้างต่างๆ

  4.4.6 การประกันภัยความรับผิดของผู้บริหารและเจ้าหน้าที่ (Directors and Officers
  Liability Insurance)

  คุ้มครองความรับผิดตามกฎหมายของกรรมการ ผู้บริหาร พนักงานหรือลูกจ้าง
  อันเนื่องมาจากความผิดพลาดในการปฏิบัติหน้าที่

4.4.7 การประกันภัยเงินทดแทนแรงงาน (Workmen’s Compensation Insurance)

คุ้มครองความรับผิดตามกฎหมายของนายจ้างเกี่ยวกับการจ่ายเงินทดแทนแรงงาน
เมื่อลูกจ้างประสบอุบัติเหตุหรือเจ็บป่วยขณะปฏิบัติหน้าที่จะได้รับการทดแทนตามสิทธิ
ที่กำหนดไว้ในกฎหมายแรงงานและกฎหมายแพ่งและพาณิชย์

  4.4.8 การประกันภัยความรับผิดตามกฎหมายอันเกิดจากการประกอบกิจการควบคุม ประเภท

  ที่ 3 ตามกฎหมายว่าด้วยการควบคุมน้ำมันเชื้อเพลิง (General Public Liability
  Insurance for the Controlled Business Catagory3)

คุ้มครองความรับผิดตามกฎหมายของผู้เอาประกันภัย อันเนื่องมาจากอัคคีภัยหรือการ
ระเบิดจากการประกอบกิจการน้ำมันเชื้อเพลิง, ก๊าซปิโตเลียมเหลว, ก๊าซธรรมชาติ หรือ
การจัดเก็บน้ำมันเชื้อเพลิง, ก๊าซปิโตเลียมเหลว, ก๊าซธรรมชาติ ในสถานที่ประกอบการ
เป็นผลให้เกิดความสูญเสียหรือเสียหายต่อชีวิตและทรัพย์สินของผู้ที่ได้รับความเสียหาย

4.4.9
การประกันภัยความรับผิดตามกฎหมายที่เกิดจากความบกพร่องในการปฏิบัติงานไม่เป็นไปตามเกณฑ์มาตรฐานการตรวจสอบตามกฎหมายในฐานะผู้ตรวจสอบอาคาร
(Building Inspector Insurance)

คุ้มครองความรับผิดตามกฎหมายของผู้ตรวจสอบอาคาร
อันเกิดจากการปฏิบัติงานที่ไม่เป็นไปตามเกณฑ์มาตรฐานการตรวจสอบตามกฎหมายในฐานะผู้ตรวจสอบอาคาร
และส่งผลให้เกิดความสูญเสียหรือเสียหายต่อชีวิตและ/หรือทรัพย์สินของบุคคลภายนอก

  4.4.10 การประกันภัยความรับผิดตามกฎหมายต่อความเสียหายที่เกิดขึ้นจากสินค้าที่ไม่ปลอดภัย
  (Legal Liability Insurance from Unsafe Product)

  คุ้มครองความรับผิดตามกฎหมายของผู้เอาประกันภัย ต่อผู้เสียหายอันสืบเนื่องหรือเป็น
  ผลมาจากผลิตภัณฑ์ที่เอาประกันภัยเป็นสินค้าที่ไม่ปลอดภัย ทำให้เกิดความสูญเสียต่อ ชีวิต ร่างกาย
  สุขภาพ อนามัย และทรัพย์สินของผู้เสียหาย รวมทั้งค่าใช้จ่ายในการต่อสู้คดี
  ที่ได้รับการยินยอมเป็นลายลักษณ์อักษรจากบริษัท

4.4.11 การประกันภัยความรับผิดตามกฎหมายจากการขนส่งวัตถุอันตรายทางบก

(Transportation of Hazard Material Liability Insurance)

  คุ้มครองความรับผิดตามกฎหมายของผู้เอาประกันภัย อันเกิดจากการรั่วไหล การระเบิด
  หรือการติดไฟของวัตถุอันตรายที่ทำการขนส่งโดยผู้เอาประกันภัยและส่งผลให้เกิดความสูญเสียหรือเสียหาย
  ต่อชีวิต ร่างกาย อนามัย และ/หรือทรัพย์สินของบุคคลภายนอก รวมทั้งค่าใช้จ่ายต่างๆ
  ในการบรรเทาความเสียหายและการฟื้นฟูให้กลับสู่สภาพเดิม

  4.5 การประกันภัยที่ให้ความคุ้มครองเกี่ยวกับภัยอื่นๆ

4.5.1 การประกันภัยความซื่อสัตย์ของลูกจ้าง (Fidelity Guarantee Insurance)

  คุ้มครองความเสียหายทางการเงินที่เกิดขึ้นแก่นายจ้าง ในกรณีที่ลูกจ้างทุจริต หรือยักยอกเงิน
  หรือตราสารทางการเงินของนายจ้าง

4.5.2 การประกันภัยอิสรภาพ (Bail Bond Insurance)

  เป็นกรมธรรม์ประกันภัยสำหรับผู้เอาประกันภัยนำไปใช้เป็นหลักประกันในการขอ
  ประกันตัวต่อเจ้าพนักงานในกรณีที่ผู้เอาประกันภัยถูกดำเนินคดี และถูกควบคุมตัวในคดีอาญา
  อันเนื่องมาจากกระทำผิดโดยประมาท โดยต้องเป็นการเอาประกันภัยก่อน กระทำความผิดเท่านั้น

4.5.3 การประกันภัยสินเชื่อทางการค้า (Trade Credit Insurance)

  คุ้มครองความเสียหายของผู้ขายสินค้าในกรณีที่ส่งสินค้าไปยังลูกค้า/ผู้ซื้อสินค้าแล้วไม่ได้รับชำระค่าสินค้า
  อันเนื่องมาจากความเสี่ยงทางการค้า และความเสี่ยงทางการเมือง

4.5.4 การประกันภัยสำหรับผู้จัดงาน (Event Cancellation Insurance)

  คุ้มครองค่าใช้ต่างๆ จ่ายที่สูญเสียไปเนื่องจากการหยุดชะงัก ยกเลิก เลื่อนการจัดงาน
  หรือเปลี่ยนแปลงสถานที่จัดงาน เนื่องจากเหตุการณ์ที่อยู่นอกเหนือการควบคุมของผู้เอาประกันภัย
  รวมถึงการชดเชยการลดลงของผลกำไรจากสาเหตุดังกล่าว

4.5.5 การประกันภัยพร้อมสรรพสำหรับเจ้าบ้าน (Home Multicover Insurance)

  คุ้มครองความสูญเสีย หรือเสียหายต่อตัวอาคารและทรัพย์สินภายในอาคารอันมีสาเหตุ จาก
  อัคคีภัย ฟ้าผ่า ระเบิด น้ำท่วม ยานพาหนะหรือสัตว์พาหนะ การไหลล้นหรือการแตกของแทงก์น้ำ
  โจรกรรม และภัยธรรมชาติ รวมถึงค่าใช้จ่ายพิเศษสำหรับการเปลี่ยนที่พักอาศัยชั่วคราว
  การสูญเสียค่าเช่า ความบาดเจ็บทางร่างกาย และความเสียหายของทรัพย์สินบุคคลภายนอก
  รวมทั้งอุบัติเหตุส่วนบุคคลของผู้เอาประกันภัย และสมาชิกในครอบครัว

4.5.6 การประกันภัยผู้เล่นกอล์ฟ (Golfer’s Indemnity Insurance)

  คุ้มครองการบาดเจ็บ เสียชีวิต สูญเสียอวัยวะหรือทุพพลภาพ ของผู้เอาประกันภัย
  รวมทั้งความรับผิดต่อบุคคลภายนอก อุปกรณ์การเล่นกอล์ฟ การทำโฮล-อิน-วัน และการ
  แข่งขันเป็นทางการ

4.5.7 การประกันภัยร้านค้า (Shop Multicover Insurance)

  คุ้มครองความเสียหายของตัวอาคาร และทรัพย์สินภายในอาคาร อันมีสาเหตุจากไฟไหม้ ฟ้าผ่า
  ระเบิด การนัดหยุดงาน ลมพายุ การถูกชนโดยยานพาหนะ และการแตกของ แทงก์น้ำ
  ความคุ้มครองนี้รวมถึงการโจรกรรม ความสูญเสียของเงินอันเกิดจากการ ชิงทรัพย์ ปล้นทรัพย์
  ความเสียหายของกระจก ความบาดเจ็บ ทุพพลภาพ และการเสียชีวิตอันเกิดจากอุบัติเหตุ

  4.5.8 การประกันภัยความเสี่ยงภัยทุกชนิดของตัวเครื่องบินและอะไหล่ (Aircraft Hull,
  Spares and Liability Insurance)

  คุ้มครองความเสียหายต่อตัวเครื่องบินและอะไหล่ อันเนื่องมาจากอุบัติเหตุ
  รวมถึงความรับผิดชอบตามกฎหมายต่อบุคคลภายนอกอันเกิดจากเครื่องบินที่เอาประกันภัย

4.5.9 การประกันอุบัติเหตุกลุ่มสำหรับลูกเรือและผู้บริหาร (Aviation Personal Accident
Insurance)

  ชดเชยการเสียชีวิต สูญเสียอวัยวะ และการบาดเจ็บของนักบินและลูกเรือ ขณะปฏิบัติ
  หน้าที่อันเนื่องมาจากอุบัติเหตุ

  4.5.10 การประกันภัยผู้ค้ำประกันเงินกู้ (Surety Bond Insurance)

  คุ้มครองในนามของผู้เอาประกันภัย (ผู้ค้ำประกัน)ให้กับผู้ให้กู้
  สำหรับการผิดนัดชำระหนี้ค่างวดเต็มจำนวนไม่น้อยกว่า 2
  งวดติดกันตามสัญญาค้ำประกันที่ตกลงไว้โดยมี เงื่อนไข
  ว่าผู้กู้ถูกให้พ้นสภาพจากการเป็นสมาชิกของผู้ให้กู้ เพราะถูกไล่ออก และ/หรือปลดออก
  จากงานประจำ

4.5.11 การประกันภัยชดเชยผลประโยชน์จากอุบัติเหตุการใช้รถยนต์ (Motor Accident

  Compensation Insurance)

  ชดเชยผลประโยชน์ให้แก่ผู้เอาประกันภัย ในกรณีที่เกิดอุบัติเหตุจากการใช้รถยนต์
  เป็นเหตุให้ต้องเข้ารักษาตัวเป็นผู้ป่วยใน รวมถึงเงินชดเชยค่าเดินทางระหว่างซ่อมรถ
  การประกันภัยโจรกรรมสำหรับทรัพย์สินส่วนบุคคลที่อยู่ภายในรถยนต์
  และเงินปลอบขวัญกรณีรถเอาประกันภัยเป็นฝ่ายถูก

  4.5.12 การประกันภัยคุ้มครองผู้พักในหอพัก ตามกฎหมายว่าด้วยหอพัก (Dormitory
  Insurance)

  คุ้มครองการเสียชีวิต ทุพพลภาพถาวรสิ้นเชิง และค่ารักษาพยาบาลของผู้พักในหอพัก
  อันเป็นผลมาจากสถานที่เอาประกันภัยเกิดไฟไหม้หรือระเบิด หรือถูกฆาตกรรมถูกทำร้ายร่างกาย
  ซึ่งเกิดขึ้นในขณะที่พักอาศัยอยู่ภายในหอพัก รวมถึงความเสียหายต่อทรัพย์สินส่วนตัว

  4.5.13
  การประกันภัยเพื่อการใช้เรือกลเดินทะเลเฉพาะเขตที่ใช้ในกิจการพิเศษประเภทเจ็ตสกีเพื่อเช่า
  (Jet Ski Insurance)

  คุ้มครองความสูญเสียอันเกิดจาก การบาดเจ็บทางร่างกายของผู้ใช้เรือ
  ความเสียหายต่อตัวเรือเจ็ตสกี รวมถึงความรับผิดชอบตามกฎหมายต่อบุคคลภายนอก
  อันเป็นผลมาจากอุบัติเหตุ การขับขี่ ควบคุม ใช้หรือโดยสารเรือเจ็ตสกีเพื่อเช่า

นอกเหนือจากการประกันภัยชนิดต่างๆ ที่กล่าวแล้วข้างต้น บริษัทฯ
ยังอาจจัดหาหรือจัดทำประกันภัยชนิดอื่นๆ ให้ทันต่อการเปลี่ยนแปลงทางสังคม สภาวะเศรษฐกิจ
และมีความหลากหลาย เพื่อสนองความต้องการของประชาชน

ประกันภัยต่อ (Reinsurance)

บริษัทฯ ได้ดำเนินธุรกิจทั้งการเอาประกันภัยต่อและรับประกันภัยต่อ ตามพระราชบัญญัติ
ประกันวินาศภัย พ.ศ.2535 มาตรา 31(2) ซึ่งแก้ไขเพิ่มเติมตามพระราชบัญญัติประกันวินาศภัย
(ฉบับที่ 3) พ.ศ. 2558 ได้กำหนดห้ามมิให้มีจำนวนเงินเอาประกันภัยเกินกว่าร้อยละ 10
ของเงินกองทุน (Capital Fund) ทำให้บริษัทฯ ต้องเอาประกันภัยต่อออกไป (Outward
Reinsurance) เพื่อเพิ่มศักยภาพ ในการรับประกันที่มีมูลค่าสูงๆ
และช่วยลดความเสี่ยงภัยโดยกระจายความเสี่ยงภัยของบริษัทฯ ในรูปแบบ ดังนี้คือ

1.  การเอาประกันภัยต่อออกเฉพาะราย (Outward Facultative Reinsurance)

  เป็นการประกันภัยต่อแบบเป็นรายๆ
  และบริษัทประกันภัยต่อมีอิสระในการคัดเลือกรับงานโดยสามารถตอบรับหรือปฏิเสธได้เช่นเดียวกัน

2.  การประกันภัยต่อออกตามสัญญา (Outward Treaty Reinsurance)

  เป็นสัญญาที่บริษัทรับประกันภัยต่อให้ความวางใจ และให้อิสระในการจัดสรรงานแก่บริษัท
  เอาประกันภัยต่อ ทั้งนี้ บริษัทฯ มีการทำสัญญาประกันภัยต่อ 2 แบบคือ การประกันภัยต่อ
  ตามสัญญาแบบเป็นสัดส่วน (Proportional Treaty) และการประกันภัยต่อตามสัญญาแบบ
  ไม่เป็นสัดส่วน (Non-Proportional Treaty)

ขณะเดียวกัน บริษัทฯ มีการรับประกันภัยต่อ (Inward Reinsurance) จากบริษัทประกันภัย
ทั้งภายในและต่างประเทศ ในรูปแบบการรับประกันภัยต่อตามสัญญา (Inward Treaty
Reinsurance) และรับประกันภัยต่อเฉพาะราย (Inward Facultative Reinsurance)

นโยบายในการรับประกันภัย

ในปี 2560 บริษัท กรุงเทพประกันภัย จำกัด (มหาชน) มีนโยบายในการรับประกันภัย ดังนี้

1. พิจารณารับประกันภัยตามความเสี่ยงภัย และกำหนดเงื่อนไขความคุ้มครอง, อัตราเบี้ย
ประกันภัย และความรับผิดชอบส่วนแรกให้เหมาะสมกับความเสี่ยงภัยที่แท้จริง
โดยมุ่งเน้นงานที่มีความเสี่ยงภัยต่ำถึงปานกลาง สำหรับภัยที่มีความเสี่ยงสูง
จะมีการพิจารณาเป็นรายๆ และต้องทำ Risk Survey ประกอบการพิจารณา

2. พิจารณารับประกันสำหรับความเสี่ยงภัยทางธรรมชาติ เช่น แผ่นดินไหว น้ำท่วม ลมพายุ
อย่างเคร่งครัด โดยกำหนดวงเงินความรับผิดของกรมธรรม์ตามระดับความเสี่ยงภัยของพื้นที่นั้นๆ
รวมถึงกำหนดความรับผิดส่วนแรกให้เหมาะสมกับความเสี่ยงภัย

3. ไม่แข่งขันทางด้านราคาที่ไม่คุ้มกับความเสี่ยงภัย

4. จัดทำ Risk Survey
เพื่อประเมินความเสี่ยงภัยรวมถึงจัดทำข้อเสนอแนะและติดตามผลการปรับปรุงความเสี่ยงภัย
ตามระยะเวลาที่กำหนดอย่างเคร่งครัด

การตั้งสำรองค่าสินไหมทดแทน

บริษัทฯ ได้มีการตั้งเงินสำรองค่าสินไหมทดแทนซึ่งประกอบด้วย
เงินสำรองที่จัดสรรสำหรับความเสียหายที่บริษัทฯ ได้รับรู้แล้ว
เงินสำรองสำหรับความเสียหายที่ยังไม่ได้รับรายงาน เงินสำรองสำหรับความเสียหายที่ไม่ได้บันทึก
พัฒนาการค่าสินไหมเพิ่มลดในอนาคต
และเงินสำรองค่าสินไหมทดแทนสำหรับความเสียหายที่ปิดไปแล้วและอาจมีการรื้อฟื้นขึ้นมาใหม่อีกครั้ง
ด้วยวิธีการมาตรฐานสากลตามหลักการคณิตศาสตร์ประกันภัย
ภายใต้ประกาศของสำนักงานคณะกรรมการกำกับและส่งเสริมการประกอบธุรกิจประกันภัย
ในพระราชบัญญัติประกันวินาศภัย (ฉบับที่ 2) พ.ศ. 2551

ปัจจัยที่มีผลกระทบต่อโอกาส หรือข้อจำกัดการประกอบธุรกิจ ปี 2560

1. การอนุมัติการก่อสร้างและการประกวดราคาโครงสร้างพื้นฐานคมนาคมของรัฐบาลยังคง
ล่าช้ากว่าแผนการที่กำหนด
ส่งผลให้เบี้ยประกันภัยจากการรับประกันภัยการก่อสร้างโครงสร้างพื้นฐาน
ไม่เกิดขึ้นมากอย่างที่คาดการณ์ไว้

2. กำลังซื้อของเกษตรกรซึ่งเป็นคนส่วนใหญ่ของประเทศยังคงอยู่ในระดับต่ำ
เนื่องจากราคาผลผลิตทางการเกษตรที่สำคัญ เช่น ข้าว ยางพารา
มันสำปะหลังยังคงตกต่ำอย่างต่อเนื่อง
ตลอดจนภาวะอุทกภัยที่เกิดขึ้นเป็นระยะตลอดทั้งปีซึ่งสร้างความเสียหายต่อพื้นที่การเกษตรในทุกภาคของประเทศ
ส่งผลต่อกำลังซื้อในภูมิภาคที่ต้องพึ่งพิงภาคการเกษตรเป็นหลัก

3. พฤติกรรมของผู้บริโภคที่เปลี่ยนแปลงไป จากการทำธุรกรรมผ่านเคาน์เตอร์ธนาคาร เป็นการ
ทำธุรกรรมผ่านสมาร์ตโฟน หรือ Digital Banking มากขึ้น
ทำให้จำนวนผู้ใช้บริการในแต่ละสาขาลดลง และจำนวนสาขาธนาคารลดลงเรื่อย ๆ
ส่งผลกระทบโดยตรงต่อการจำหน่ายกรมธรรม์ผ่านเคาน์เตอร์ธนาคาร (Bancassurance)

4. นโยบายการปล่อยสินเชื่อที่ยังคงเข้มงวด ประกอบกับการแข่งขันที่รุนแรงในธุรกิจธนาคาร
ส่งผลให้ปริมาณเงินให้สินเชื่อมีอัตราการเติบโตลดลงในแต่ละปี
ซึ่งกระทบต่อเนื่องต่อการขยายงานประกันภัยกับฐานลูกค้าสินเชื่อของธนาคาร

5. ความก้าวหน้าของเทคโนโลยีการสื่อสาร ทำให้เกิด Sharing Economy
หรือการพัฒนาระบบที่เป็นตัวกลางระหว่างผู้ที่มีทรัพย์สินและผู้ต้องการใช้ประโยชน์จากทรัพย์สินนั้น
ทำให้เจ้าของทรัพย์สินส่วนบุคคลสามารถใช้ประโยชน์จากทรัพย์สินในเชิงพาณิชย์เป็นครั้งคราวได้อย่างสะดวก
เช่น รถยนต์ ที่อยู่อาศัย ที่จอดรถ อาคารสำนักงาน ฯลฯ ส่งผลให้ทรัพย์สินนั้นมีความเสี่ยงเพิ่มขึ้น

6. ตลาดประกันภัยมีการแข่งขันด้านราคาอย่างรุนแรง โดยเฉพาะประกันภัยรถยนต์
เนื่องจากสภาวะเศรษฐกิจชะลอตัวส่งผลให้ผู้บริโภคระมัดระวังในเรื่องการใช้จ่ายมากขึ้น
ทำให้เบี้ยประกันภัย เป็นปัจจัยหลักในการพิจารณาตัดสินใจซื้อประกันภัย ในขณะที่นโยบายของบริษัทฯ
ยังคงมุ่งเน้นที่การให้บริการที่มีคุณภาพมากกว่าการแข่งขันด้านเบี้ยประกันภัยราคาต่ำ นอกจากนี้
ผู้บริโภคจำนวนมาก ยังปรับเปลี่ยนจากการทำประกันภัยรถยนต์ประเภท 1 มาเป็นประกันภัย 2+
และ 3+ ซึ่งมีเบี้ยประกันภัย ถูกกว่า ส่งผลให้ประกันภัยประเภท 2+ หรือ 3+ มีขนาดตลาดที่ใหญ่ขึ้น
และเติบโตสูงมากเมื่อเทียบกับอัตราการเติบโตของตลาดประกันภัยรถยนต์โดยรวม
ส่งผลให้เบี้ยประกันภัยรถยนต์ภาคสมัครใจโดย เฉลี่ยต่อกรมธรรม์ลดลง

7. อัตราเบี้ยประกันภัยทรัพย์สินปรับลดลงอย่างต่อเนื่อง
เนื่องจากตลาดรับประกันภัยต่อของโลกยังคงมีการแข่งขันด้านราคาอย่างรุนแรง
จากการเข้ามาแข่งขันในตลาดรับประกันภัยต่อของ Alternative Capital
เพิ่มเติมจากบริษัทรับประกันภัยต่อที่มีอยู่
โดยมีส่วนแบ่งตลาดในตลาดรับประกันภัยต่อของโลกเพิ่มขึ้นเรื่อย ๆ

8. นโยบายการปรับลดเบี้ยประกันภัยประเภทต่าง ๆ ของหน่วยงานกำกับดูแล ได้แก่
การปรับลดพิกัดอัตราเบี้ยประกันอัคคีภัย ส่งผลให้เบี้ยประกันภัยอัคคีภัยลดลงโดยเฉลี่ย 10-15%
การให้ส่วนลดเบี้ยประกันภัยรถยนต์ที่ติดตั้งกล้อง CCTV อีก 5-10%
รวมทั้งการปรับลดอัตราเบี้ยประกันภัยนาข้าวในโครงการประกันภัยข้าวนาปีของรัฐบาลลง 10%
แต่ความคุ้มครองปรับเพิ่มมากขึ้น

2.2 การตลาดและการแข่งขัน

นโยบายการตลาดของผลิตภัณฑ์และบริการที่สำคัญ

1. ภาพรวมการแข่งขันในธุรกิจประกันวินาศภัย

การแข่งขันในธุรกิจประกันวินาศภัยยังคงมุ่งเน้นที่ประกันภัยรถยนต์ซึ่งมีสัดส่วนเบี้ยประกันภัยสูงสุดในตลาดประกันวินาศภัย
โดยเฉพาะปี 2560 เป็นปีสิ้นสุดระยะเวลาการผ่อนชำระและระยะเวลาการถือครองรถยนต์ 5
ปีตามเงื่อนไขของรถที่ซื้อในนโยบายรถคันแรก
ทำให้เจ้าของรถสามารถจำหน่ายรถยนต์และซื้อรถยนต์ใหม่ได้
ส่งผลให้ยอดจำหน่ายรถยนต์ใหม่เติบโตสูงถึงร้อยละ 13.4 หลังจากมียอดจำหน่ายเติบโตติดลบมาถึง
4 ปีติดต่อกัน อย่างไรก็ตาม กำลังซื้อของประชาชนที่ยังคงอยู่ในระดับต่ำ จากปัจจัยลบต่าง ๆ
ที่สืบเนื่องมาในช่วง 2-3 ปีที่ผ่านมา ได้แก่ ภาคธุรกิจชะลอการลงทุนและการจ้างงาน
ปัญหาหนี้ครัวเรือนที่อยู่ในระดับสูง ราคาผลิตผลทางการเกษตรตกต่ำ
รวมถึงภาวะอุทกภัยที่เกิดขึ้นเป็นระยะตลอดทั้งปี ส่งผลให้บริษัทประกันภัยต่าง ๆ
มีการแข่งขันด้านราคาอย่างรุนแรง ทั้งการลดเบี้ยประกันภัยปกติ
การออกแพคเกจกรมธรรม์ประกันภัยราคาประหยัดที่มีความคุ้มครองลดลงมาเป็น ตัวเลือกแก่ผู้บริโภค
รวมถึงการพัฒนาอุปกรณ์หรือเทคโนโลยีในการตรวจวัดพฤติกรรมและระดับความเสี่ยงของผู้บริโภค
เพื่อให้สามารถคิดเบี้ยประกันภัยผู้ที่มีความเสี่ยงต่ำได้ลดลง

นอกจากนี้ อัตราเบี้ยประกันภัยต่อในตลาดโลกที่ยังคงอยู่ในระดับต่ำอย่างต่อเนื่อง
ประกอบกับภาคธุรกิจยังคงชะลอการลงทุน ส่งผลให้เบี้ยประกันภัยทรัพย์สินจากองค์กรธุรกิจต่าง ๆ
ยังคงไม่สามารถเติบโตได้ดีนัก ลูกค้ารายย่อยจึงคงเป็นกลุ่มเป้าหมายที่สำคัญของบริษัทประกันภัย
โดยมีความพยายาม หาแนวทางเข้าถึงลูกค้ารายย่อยด้วยวิธีต่าง ๆ
เช่นการร่วมเป็นพันธมิตรกับคู่ค้าต่าง ๆ เพื่อหาแนวทาง
พัฒนากรมธรรม์และจัดการส่งเสริมการขายที่เหมาะสมกับฐานลูกค้าของพันธมิตรเหล่านั้น
รวมทั้งการพัฒนาช่องทางจำหน่ายออนไลน์ ทั้งที่เป็นการพัฒนาช่องทางออนไลน์ของบริษัทเอง
และการร่วมมือเป็นพันธมิตรกับโบรกเกอร์ที่มุ่งเน้นการจำหน่ายผ่านช่องทางออนไลน์โดยเฉพาะ
เพื่อให้สอดคล้องกับพฤติกรรมผู้บริโภคในปัจจุบัน

และเพื่อให้สอดคล้องกับอัตราเบี้ยประกันภัยในตลาดที่ลดลง บริษัทประกันภัยต่าง ๆ
จึงพยายามหาแนวทางลดต้นทุนในการดำเนินธุรกิจโดยการพัฒนาการบริการผ่านช่องทางออนไลน์และแอปพลิเคชัน
ในสมาร์ตโฟน
ซึ่งหลายบริษัทได้มีการพัฒนาอย่างต่อเนื่องให้มีขีดความสามารถในการให้บริการที่ครอบคลุมมากขึ้น
เช่น ลูกค้าสามารถติดต่อทำประกันภัยและรับกรมธรรม์แบบ e-Policy สามารถแจ้งเคลม
และติดตามสถานะการเคลมด้วยตนเองได้ ซึ่งช่วยลดค่าจ้างพนักงานและต้นทุนค่าบริหารจัดการต่าง
ๆ ลงได้อย่างมีนัยสำคัญ

บริษัทประกันภัยต่าง ๆ ยังคงหาโอกาสในการขยายธุรกิจประกันภัยไปยังประเทศอื่น ๆ ใน AEC
เพื่อรองรับโอกาสทางธุรกิจจากการเปิดประชาคมเศรษฐกิจอาเซียน โดยในปี 2560
มีบริษัทประกันภัย ทยอยขยายธุรกิจไปยังประเทศเพื่อนบ้านอย่างต่อเนื่อง
ทั้งที่เป็นการดำเนินธุรกิจประกันภัยเองโดยตรง และการเป็นพันธมิตรร่วมกับกลุ่มธุรกิจในพื้นที่

บริษัท กรุงเทพประกันภัย จำกัด (มหาชน) ยังคงนโยบายไม่แข่งขันด้านอัตราเบี้ยประกันภัยที่
ต่ำเกินไป หรือใช้กลยุทธ์ให้ผลตอบแทนสูงเพื่อจูงใจคู่ค้าและตัวแทนจำหน่าย แต่เน้นการพัฒนาคุณภาพ
การบริการทั้งก่อนและหลังการขาย ตลอดจนการวิเคราะห์และวิจัยตลาดเพื่อออกแบบผลิตภัณฑ์และ
บริการให้โดดเด่นและตรงใจลูกค้า โดยกลยุทธ์ด้านการตลาดของบริษัทฯ ในปี 2560 ได้แก่

- การขยายงานกลุ่มเป้าหมายที่มีศักยภาพสูง และยังมีการแข่งขันด้านราคาต่ำ
เนื่องจากการเข้าถึงกลุ่มเป้าหมายเหล่านี้ยังทำได้ยาก และต้องมีบุคคลากรที่มีความเชี่ยวชาญเฉพาะ
เช่น ประกันภัยอุบัติเหตุ ส่วนบุคคลสำหรับกลุ่มเจ้าของกิจการและผู้บริหาร
ประกันภัยสินเชื่อทางการค้า (Trade Credit) สำหรับ ผู้ส่งออก รวมถึงประกันภัยธุรกิจหยุดชะงัก
(Business Interruption)

- การกำหนดเบี้ยประกันภัยที่แตกต่างกันตามความเสี่ยงของแต่ละ Segment เนื่องด้วยการแข่งขัน
ที่รุนแรงในตลาดประกันภัย ทำให้การแข่งขันด้านราคาไม่อาจหลีกเลี่ยงได้ แต่บริษัทฯ จะแข่งขันด้าน
ราคาเฉพาะ Segment ที่วิเคราะห์แล้วเห็นว่ายังสามารถสร้างผลตอบแทนที่ดีได้เท่านั้น เช่น
การคิดเบี้ยประกันภัยรถยนต์ที่แตกต่างกันตามความเสี่ยงของแต่ละภูมิภาคในประเทศไทย

- พัฒนาผลิตภัณฑ์ประกันภัยและการให้บริการผ่านช่องทาง Digital อย่างต่อเนื่อง ได้แก่

-   การพัฒนาแอปพลิเคชัน BKI-EsCard
    ซึ่งผู้ใช้งานสามารถตรวจสอบข้อมูลรายละเอียดการทำประกันภัยของตนได้ตลอดเวลา
    ทดแทนการจัดเก็บกรมธรรม์ในรูปของเอกสาร
    นอกจากนี้ยังสามารถแจ้งการเคลมรถยนต์ออนไลน์ และจ่ายค่าเบี้ยประกันภัยได้ด้วย

-   การจัดตั้งหน่วยงาน Digital Innovation เพื่อรับผิดชอบการพัฒนาช่องทางจำหน่าย
    Digital และวางแผนกลยุทธ์การตลาดด้านช่องทาง Digital โดยเฉพาะ

-   ร่วมมือเป็นพันธมิตรกับโบรกเกอร์ที่มุ่งเน้นจำหน่ายประกันภัยออนไลน์
    ซึ่งจะมุ่งเน้นจำหน่ายประกันภัยโรคมะเร็งและสุขภาพ เพื่อให้มีความหลากหลายจากโบรกเกอร์
    ประกันภัยออนไลน์ที่เป็นพันธมิตรอยู่เดิมที่มุ่งจำหน่ายประกันภัยรถยนต์เป็นหลัก

- จัดกิจกรรมส่งเสริมการขายเพื่อจูงใจลูกค้าให้ใช้บริการแอปพลิเคชันต่าง ๆ ที่บริษัทฯ พัฒนา
มากขึ้น เนื่องจากจะเป็นประโยชน์กับทั้งลูกค้า ที่จะได้รับความสะดวกสบายรวดเร็ว และบริษัทฯ
ที่จะลดต้นทุนการบริการได้ในระยะยาว เช่น ต้นทุนการเดินทางไปยังที่เกิดเหตุ
ต้นทุนการตรวจสภาพรถยนต์ ฯลฯ

2. ลักษณะลูกค้า

ลูกค้ารายบุคคล ได้แก่ ลูกค้าปัจเจกบุคคลทั่วไป ส่วนใหญ่จะใช้บริการประกันอัคคีภัยสำหรับที่
อยู่อาศัย ประกันภัยรถยนต์ ประกันภัยอุบัติเหตุส่วนบุคคล และประกันภัยสุขภาพ เป็นต้น

ลูกค้าองค์กร ประกอบด้วยธุรกิจตั้งแต่ขนาดย่อม ขนาดกลาง จนถึงธุรกิจขนาดใหญ่
และหน่วยงานภาครัฐ โดยบริษัทฯ ให้บริการด้านการประกันวินาศภัยทุกประเภท เช่น
การประกันอัคคีภัย การประกันภัยรถยนต์
การประกันภัยขนส่งสินค้าระหว่างประเทศหรือภายในประเทศ
และการประกันภัยความเสี่ยงภัยทุกชนิด ( Industrial All Risks) ซึ่งเหมาะกับกลุ่มสำนักงาน
ที่พักอาศัย คอนโดมิเนียม ศูนย์การค้า และโรงงานอุตสาหกรรมต่าง ๆ
สำหรับลูกค้าที่มีการดำเนินธุรกิจก่อสร้างโครงการขนาด ใหญ่ เช่น ทางด่วน รถไฟฟ้า สนามบิน
บริษัทฯ มีประกันภัยการก่อสร้างไว้รองรับ นอกจากนี้ บริษัทฯ ยัง
มีประกันภัยเครื่องบินโดยสารสำหรับลูกค้าที่เป็นสายการบินด้วย

ลูกค้าอื่น ๆ ได้แก่ กลุ่มบริษัทในเครือ ลูกค้าของบริษัทในเครือ ซึ่งบริษัทฯ จะให้บริการ
รับประกันวินาศภัยทุกประเภทเช่นเดียวกัน

ร้อยละของยอดขายของลูกค้ารายใหญ่ 10 รายแรก

  -------------------------------------- ----------- ---------- ----------
                                         ปี 2560 (%)  ปี 2559 (%) ปี 2558 (%)

  สัดส่วนลูกค้ารายใหญ่ 10 รายแรก              8.0         8.9        7.5
  -------------------------------------- ----------- ---------- ----------

3. กลุ่มลูกค้าเป้าหมาย

ลูกค้าเป้าหมายจากแหล่งต่างๆ ได้แก่ กลุ่มลูกค้าบุคคลทั่วไป ภาคธุรกิจเอกชน ภาครัฐวิสาหกิจ
บริษัทในเครือ และกลุ่มลูกค้าของบริษัทพันธมิตร เช่น กลุ่มลูกค้าสินเชื่อของธนาคารกรุงเทพ

4. ช่องทางการจำหน่าย

ช่องทางการจำหน่ายของบริษัทฯ สามารถแบ่งเป็น 4 ช่องทางหลัก ได้แก่

4.1 ตัวแทนและนายหน้าบุคคลธรรมดา

บริษัทฯ มีตัวแทนและนายหน้าบุคคลธรรมดา ณ สิ้นปี 2560 รวมทั้งสิ้น 2,096 คน
กระจายอยู่ในทุกภูมิภาคทั่วประเทศ ถือเป็นช่องทางการจำหน่ายที่มีความสำคัญอย่างยิ่ง
เนื่องจากตัวแทนฯ สามารถ ดูแลให้คำแนะนำด้านประกันวินาศภัยแก่ผู้เอาประกันภัยได้อย่างใกล้ชิด
ส่งผลให้ลูกค้าผ่านช่องทางนี้มีแนวโน้มเป็นลูกค้าระยะยาวของบริษัทฯ สูงกว่าคู่ค้าช่องทางอื่น ๆ
ดังนั้น บริษัทฯ จึงให้ความสำคัญในด้านการจัดกิจกรรมรักษาความสัมพันธ์กับตัวแทนฯ
การพัฒนาความรู้ความสามารถของตัวแทน ตลอดจนการสนับสนุนการทำงานของตัวแทนฯ
ให้มีความสะดวกรวดเร็วมากที่สุด โดยเฉพาะด้านการติดต่อสื่อสารกับเจ้าหน้าที่บริษัทฯ
ซึ่งตัวแทนฯสามารถติดต่อกับเจ้าหน้าที่บริษัทฯ ทางช่องทางต่าง ๆ
ได้หลากหลายนอกเหนือจากการติดต่อทางโทรศัพท์ เช่น Email, Line, ระบบ BKI Web
Partner นอกจากนี้ บริษัทฯ ยังมีการบริการเชิงรุก โดยเป็นฝ่ายแจ้งข้อมูลข่าวสารต่าง ๆ
ที่จำเป็นให้กับตัวแทนฯ ได้ทราบเป็นระยะ เพื่อลดภาระการติดต่อสอบถามของตัวแทน

4.2 นายหน้านิติบุคคล

บริษัทฯ มีนายหน้านิติบุคคล ณ สิ้นปี 2560 รวมทั้งสิ้น 310 ราย
ทั้งที่เป็นนายหน้านิติบุคคลในประเทศและนายหน้านิติบุคคลที่เป็นบริษัทข้ามชาติ
มีฐานลูกค้าที่เป็นธุรกิจขนาดใหญ่ มีความซับซ้อน ของการรับประกันภัยสูง เช่น โรงงานปิโตรเคมี
เครื่องบิน นอกจากนี้ ยังมีนายหน้านิติบุคคลที่เน้น จำหน่ายกรมธรรม์ผ่านช่องทางออนไลน์โดยเฉพาะ
ซึ่งมีจำนวนรายที่เข้าร่วมเป็นพันธมิตรกับบริษัทฯ มากขึ้นเรื่อย ๆ ทั้งนี้
นายหน้านิติบุคคลจะให้บริการแก่ผู้เอาประกันภัยอย่างครบวงจร
ตั้งแต่การแนะนำประเภทการประกันภัย
การเป็นตัวแทนผู้เอาประกันภัยเรียกร้องค่าสินไหมทดแทนจากบริษัทฯ
ตลอดจนการจัดเก็บเบี้ยประกันภัยแทนบริษัทฯ ซึ่งบริษัทฯ
มีแนวทางการสนับสนุนการทำงานและกิจกรรมรักษาความสัมพันธ์กับนายหน้านิติบุคคลอย่างใกล้ชิดเช่นเดียวกับตัวแทน

4.3 สถาบันการเงิน

บริษัทฯ มีการจำหน่ายกรมธรรม์ผ่านธนาคารกรุงเทพ ตลอดจนดีลเลอร์รถยนต์ และบริษัทลีสซิ่งต่าง
ๆ ซึ่งการจำหน่ายกรมธรรม์ประกันภัยผ่านเคาน์เตอร์ธนาคารกรุงเทพ (Bancassurance)
นั้นมีอัตรา การเติบโตที่สูงมากอย่างต่อเนื่อง โดยบริษัทฯ
ได้พัฒนากรมธรรม์ให้เหมาะสมกับกลุ่มเป้าหมาย
มีความคุ้มครองและอัตราเบี้ยประกันภัยที่ไม่ซับซ้อนง่ายต่อการเสนอขายของพนักงานธนาคาร
ตลอดจน ฝึกอบรมความรู้ด้านประกันภัยให้แก่พนักงานธนาคาร
เพื่อให้สามารถนำเสนอกรมธรรม์ให้แก่ลูกค้าได้อย่างถูกต้อง

4.4 ลูกค้าโดยตรง

คือ ลูกค้าที่ติดต่อขอซื้อประกันภัยกับบริษัทฯ โดยตรงและบริษัทฯ ให้บริการและดูแลโดยตรง
ซึ่งสัดส่วนลูกค้ากลุ่มนี้มีแนวโน้มเพิ่มสูงขึ้นเรื่อย ๆ จากการที่บริษัทฯ
มีการพัฒนาช่องทางการจำหน่ายกรมธรรม์ผ่านทางเว็บไซต์ของบริษัทฯ
รวมถึงแอปพลิเคชันในสมาร์ตโฟน มาตลอดระยะเวลา 2-3 ปีที่ ผ่านมา
เพื่อให้สอดคล้องกับพฤติกรรมลูกค้าที่นิยมเปรียบเทียบข้อมูลและซื้อประกันภัยด้วยตนเอง
ผ่านช่องทางออนไลน์มากขึ้น เช่นเดียวกับการขยายสาขาไปสู่จังหวัดต่าง ๆ
ในทุกภูมิภาคของประเทศที่ดำเนินการอย่างต่อเนื่องในช่วง 3-4 ปีที่ผ่านมา
ได้ช่วยเพิ่มปริมาณลูกค้าโดยตรงในส่วนภูมิภาคได้ อย่างมาก

ช่องทางการจำหน่าย แยกตามสัดส่วนของเบี้ยประกันภัยรับ

  ----------------------------- ------------ ----------------------------
                                จำนวน        สัดส่วนของเบี้ยประกันภัยรับโดยตรง

                                             

  ตัวแทนและนายหน้าบุคคลธรรมดา      2,096        19.6%

  นายหน้านิติบุคคล                  310          22.7%

  สถาบันการเงิน                   32           25.1%

  ลูกค้าโดยตรง                    -            32.6%
  ----------------------------- ------------ ----------------------------

ภาวะการแข่งขัน

สภาพการแข่งขันในอุตสาหกรรม

ในปี 2560 ธุรกิจประกันวินาศภัยมีจำนวนบริษัทประกันภัยทั้งสิ้น 60 บริษัท
ซึ่งส่วนใหญ่เป็นบริษัทขนาดกลางและขนาดเล็ก โดยบริษัทประกันภัยที่มีเบี้ยประกันภัยสูงสุด 10
อันดับแรก มีสัดส่วน เบี้ยประกันภัยรับโดยตรงถึงร้อยละ 62.2
ของเบี้ยประกันภัยรับโดยตรงของธุรกิจประกันวินาศภัยทั้งหมด

อัตราการเติบโตของเบี้ยประกันภัยรับโดยตรงของบริษัทฯ เปรียบเทียบกับตลาดในรอบ 3 ปี
ที่ผ่านมา

  ----------------------------- -------------- ------------- -------------
                                ปี 2560         ปี 2559        ปี 2558

                                (เบื้องต้น)                     

                                (ก่อนปรับปรุง)                   

  บมจ. กรุงเทพประกันภัย                                         

  เบี้ยประกันภัยรับ (ล้านบาท)         15,366.5       15,479.4      15,295.8

  อัตราการเติบโต (%)              -0.7           1.2           0.9

  ตลาดประกันวินาศภัย                                            

  เบี้ยประกันภัยรับ (ล้านบาท)         220,118.0      211,813.4     209,278.5

  อัตราการเติบโต (%)              3.9            1.2           1.9
  ----------------------------- -------------- ------------- -------------

ส่วนแบ่งตลาดของบริษัทฯ ในรอบ 3 ปีที่ผ่านมา

  ---------------- ------- ------------- -------- -------- -------- --------
  ประเภทการรับ      อันดับที่   ปี 2560        อันดับที่    ปี 2559   อันดับที่    ปี 2558
  ประกันภัย                                                           

                           (เบื้องต้น)                                 

                           (ก่อนปรับปรุง)                               

  อัคคีภัย            2       15.1          2        14.2     2        14.7

  ภัยทางทะเล        5       7.3           4        6.7      5        6.3

  ภัยรถยนต์          7       4.8           5        5.4      4        5.8

  ภัยเบ็ดเตล็ด        2       9.7           2        9.6      2        8.8

  รวม              3       7.0           3        7.3      3        7.3
  ---------------- ------- ------------- -------- -------- -------- --------

ที่มา: สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) (ข้อมูล
มกราคม-พฤศจิกายน 2560)

สถานภาพและศักยภาพในการแข่งขัน

แม้ธุรกิจประกันวินาศภัยจะมีการแข่งขันที่รุนแรง จากจำนวนบริษัทประกันภัยที่มีอยู่มาก
ประกอบกับข้อกำหนดที่เข้มงวดมากขึ้นของหน่วยงานกำกับดูแลที่ทำให้การดำเนินธุรกิจทำได้ยากขึ้น
ส่งผลให้มีบริษัทประกันภัยที่ต้องถูกควบรวมกิจการหรือถูกสั่งหยุดประกอบธุรกิจอยู่หลายบริษัท
ในแต่ละปี แต่บริษัท กรุงเทพประกันภัย จำกัด (มหาชน)
ยังคงสามารถดำรงสถานะความเป็นบริษัทประกันภัยชั้นนำได้อย่างต่อเนื่องยาวนาน เนื่องจากบริษัทฯ
มีคุณสมบัติที่โดดเด่นในด้านต่าง ๆ ดังนี้

1. ความมั่นคงทางการเงิน

ในปี 2560 สถาบัน Standard & Poor’s (S&P) และ A.M. Best
ประเมินความน่าเชื่อถือทางการ เงินของบริษัทฯ อยู่ในระดับ A-/Stable และระดับ A-
(Excellent) ตามลำดับ นอกจากนี้ บริษัทฯ ยังมีสัดส่วนหนี้สินต่อส่วนของผู้ถือหุ้นเพียง 0.7 เท่า
สะท้อนให้เห็นถึงความมั่นคงและน่าเชื่อถือของบริษัทฯ
ต่อความสามารถในการจ่ายค่าสินไหมทดแทนแก่ลูกค้า ตลอดจนค่าใช้จ่ายต่าง ๆ ให้กับคู่ค้าได้อย่าง
รวดเร็ว ครบถ้วน

2. มีพันธมิตรทางธุรกิจที่แข็งแกร่ง

บริษัทฯ เป็นพันธมิตรทางธุรกิจกับธนาคารกรุงเทพ จำกัด (มหาชน) ซึ่งเป็นธนาคารใหญ่อันดับ 1
ของประเทศไทยทั้งในแง่ของขนาดสินทรัพย์และจำนวนเงินฝาก มีสาขาทั่วประเทศเกือบ 1,200
สาขา และมีฐานลูกค้าถึงกว่า 17 ล้านบัญชี เป็นช่องทางการขยายงานประกันภัยที่สำคัญอย่างยิ่ง
ทั้งในด้านเบี้ยประกันภัยทรัพย์สินขนาดใหญ่จากลูกค้าที่เป็นบริษัท โรงงานอุตสาหกรรม
และเบี้ยประกันภัยจากลูกค้ารายย่อย ผ่านการจำหน่ายที่เคาน์เตอร์ธนาคาร หรือ Bancassurance
นอกจากนี้ ธนาคารกรุงเทพยังมีสาขา ในประเทศต่าง ๆ ในอาเซียนมากถึง 16 สาขาใน 8
ประเทศ ซึ่งเอื้อประโยชน์ต่อบริษัทฯ ในการขยาย
ธุรกิจไปยังประเทศเหล่านี้ซึ่งหลายประเทศมีอัตราการเติบโตทางเศรษฐกิจในระดับสูงและธุรกิจ
ประกันภัยที่เติบโตอย่างรวดเร็วมาก

3. ความแข็งแกร่งของ Brand กรุงเทพประกันภัย

บริษัทฯ ได้ดำเนินการสร้างความตระหนักรู้ในตราสินค้า
และตำแหน่งของตราสินค้าที่ชัดเจนในใจของผู้บริโภคมาอย่างต่อเนื่องยาวนาน
ผ่านทางกิจกรรมการสื่อสารการตลาดที่หลากหลาย
ซึ่งได้มีการปรับเปลี่ยนให้สอดคล้องกับพฤติกรรมการรับสื่อของผู้บริโภคที่เปลี่ยนแปลงไปอยู่เสมอ เช่น
การเพิ่มกิจกรรมการสื่อสารผ่านทาง Social Media
และในยุคปัจจุบันที่ข่าวสารด้านลบสามารถเผยแพร่ทางสื่อออนไลน์ต่าง ๆ อย่างง่ายดายและรวดเร็ว
บริษัทฯ ได้มีการติดตามข้อมูลและความคิดเห็นที่เกี่ยวข้องกับบริษัทฯ ในสื่อออนไลน์ต่าง ๆ
อย่างใกล้ชิด และหากเริ่มมีข้อมูลเชิงลบเกี่ยวกับบริษัทฯ ถูกเผยแพร่ในสื่อออนไลน์ บริษัทฯ
จะรีบดำเนินการหาสาเหตุที่ก่อให้เกิดความคิดเห็นเชิงลบนั้น เพื่อดำเนินการแก้ไข
และชี้แจงแก่สาธารณชนโดยเร็ว

จากการดำเนินการต่าง ๆ ข้างต้น
ส่งผลให้ชื่อกรุงเทพประกันภัยเป็นบริษัทประกันภัยที่ผู้บริโภคจดจำได้และมีภาพลักษณ์ที่ดี
สะท้อนให้เห็นจากบริษัทฯ อยู่ในระดับต้น ๆ
ในผลการสำรวจบริษัทประกันภัยที่ผู้บริโภคจดจำและให้ความเชื่อถือมากที่สุดที่จัดทำโดยองค์กรวิจัยตลาดชั้นนำอย่างต่อเนื่อง
ทุกปี

4. ความสามารถในการให้บริการของพนักงาน

บริษัทฯ มีวัฒนธรรมองค์กรที่แข็งแกร่งตามแนวคิด “ใจเขาใจเรา” คือ
การมุ่งเน้นลูกค้าเป็นศูนย์กลางและคำนึงถึงประโยชน์สูงสุดของลูกค้าเป็นอันดับแรก
ซึ่งพนักงานทุกระดับได้รับการปลูกฝังและยึดถือเป็นหลักในการปฏิบัติงานเสมอมา
เช่นเดียวกับการยึดถือว่าพนักงานคือทรัพยากรที่มีค่าที่สุดขององค์กร
และได้ให้ความสำคัญในการพัฒนาความรู้ ทักษะต่าง ๆ ให้กับพนักงานอย่างสม่ำเสมอ
ตลอดจนการรักษาพนักงานที่มีความสามารถให้อยู่กับองค์กร ทั้งนี้ บริษัทฯ
มีอัตราการลาออกของพนักงาน (Turnover Rate)
อยู่ในระดับที่ต่ำเมื่อเทียบกับค่าเฉลี่ยของอุตสาหกรรม ส่งผลให้พนักงาน ส่วนใหญ่ของบริษัทฯ
เป็นผู้ที่มีประสบการณ์ทำงานมายาวนาน
สามารถถ่ายทอดองค์ความรู้และประสบการณ์จากรุ่นสู่รุ่นได้อย่างต่อเนื่อง
ทำให้การบริการลูกค้าเป็นไปอย่างมีประสิทธิภาพ

  5. ระบบเทคโนโลยีสารสนเทศที่ทันสมัย

บริษัทฯ ได้ลงทุนด้านเทคโนโลยีสารสนเทศอย่างต่อเนื่อง เพื่อเพิ่มคุณภาพการบริการแก่ลูกค้า
และคู่ค้าที่รวดเร็วและโดดเด่นกว่าคู่แข่ง เช่นเดียวกับการลดต้นทุนการดำเนินงานของบริษัทฯ
นอกจากนี้ บริษัทฯ ยังจัดหาเทคโนโลยีการวิเคราะห์ข้อมูล (Data Analytics)
ที่สามารถเก็บรวบรวมและวิเคราะห์ฐานข้อมูลลูกค้าขนาดใหญ่ (Big Data)
ซึ่งเป็นประโยชน์ในการออกแบบผลิตภัณฑ์และการบริการที่สามารถตอบสนองความต้องการของลูกค้าได้อย่างเฉพาะเจาะจง
(Personalization)

บริษัทฯ ยังให้ความสำคัญในการปกป้องข้อมูลส่วนบุคคลของลูกค้า
โดยการพัฒนาระบบเทคโนโลยีเพื่อป้องกันข้อมูลส่วนบุคคลและข้อมูลทางการเงินของลูกค้าจากอาชญากรรมทาง
คอมพิวเตอร์ (Cyber Attack) นอกจากนี้ บริษัทฯ
ยังมีการลงทุนในระบบการเก็บรักษาข้อมูลและฐานปฏิบัติการสำรอง
เพื่อสร้างความต่อเนื่องในการดำเนินธุรกิจในกรณีเกิดวิกฤติการณ์
เป็นการสร้างความมั่นใจให้กับลูกค้าและคู่ค้าว่าไม่ว่าจะเกิดเหตุการณ์ไม่คาดฝันใดขึ้น บริษัทฯ
จะยังคงมีศักยภาพในการดำเนินธุรกิจและให้บริการได้อย่างไม่ขาดตอน

6. ช่องทางจำหน่ายและฐานลูกค้าที่หลากหลาย

เบี้ยประกันภัยรับโดยตรงของบริษัทฯ มาจากช่องทางการจำหน่ายที่หลากหลาย
ไม่มุ่งเน้นเฉพาะช่องทางใดช่องทางหนึ่ง
ซึ่งจะส่งผลกระทบอย่างยิ่งหากเกิดอุปสรรคขึ้นกับช่องทางนั้น
เช่นเดียวกันกับสัดส่วนเบี้ยประกันภัยจากลูกค้ารายย่อยที่เพิ่มขึ้นเรื่อย ๆ
เพื่อลดความเสี่ยงจากการพึ่งพิงลูกค้าองค์กร รายใหญ่ ที่จะส่งผลกระทบต่อบริษัทฯ มากหากบริษัทฯ
ต้องสูญเสียลูกค้ารายใดรายหนึ่งไป

นอกจากนี้ บริษัทฯ ยังมีกลยุทธ์การขยายตลาดลูกค้าโดยตรงอย่างต่อเนื่อง โดยเฉพาะการขยาย
งานผ่านช่องทางออนไลน์ เพื่อลดการพึ่งพิงคู่ค้าและตัวแทนจำหน่าย อีกทั้งยังทำให้บริษัทฯ
ประหยัดค่าใช้จ่ายด้านคอมมิชชั่นและผลประโยชน์ต่าง ๆ
ส่งผลให้อัตรากำไรจากการรับประกันภัยสูงขึ้น
เช่นเดียวกับสัดส่วนเบี้ยประกันภัยจากต่างจังหวัดที่เพิ่มขึ้นเรื่อย ๆ จากการขยายสาขาในจังหวัดต่าง
ๆ ทั่วประเทศในช่วง 3-4 ปีที่ผ่านมา จากเดิมที่เบี้ยประกันภัยมาจากเขตกรุงเทพฯ
และปริมณฑลเป็นหลัก

2.3 การจัดหาผลิตภัณฑ์หรือบริการ

(ก) ลักษณะการจัดให้ได้มาซึ่งผลิตภัณฑ์

1. แหล่งที่มาของเงินทุน

แหล่งที่มาของเงินทุน

ณ สิ้นปี 2560 บริษัทฯ มีแหล่งที่มาของเงินทุนที่สำคัญคือส่วนของเจ้าของ ซึ่งบริษัทฯ
มีทุนจดทะเบียนและเรียกชำระแล้ว จำนวน 1,064.7 ล้านบาท แบ่งเป็นหุ้นสามัญจำนวน 106.47
ล้านหุ้น มูลค่า หุ้นละ 10 บาท บริษัทฯ ยังมีส่วนเกินมูลค่าหุ้นสามัญ 1,442.5 ล้านบาท
กำไรสะสมจัดสรรแล้วสำรองตามกฎหมาย 106.5 ล้านบาท สำรองอื่น 3,100.0 ล้านบาท
กำไรสะสมยังไม่ได้จัดสรร 6,381.9 ล้านบาท และองค์ประกอบอื่นของส่วนของเจ้าของ
23,049.9 ล้านบาท

บริษัทฯ มีเงินสดสุทธิได้มาจากกิจกรรมดำเนินงานจำนวน 1,604.4 ล้านบาท ซึ่งมีองค์ประกอบ
ที่สำคัญได้แก่ เบี้ยประกันภัยรับจากการประกันภัยโดยตรง รายได้จากการลงทุนสุทธิ เป็นต้น

แหล่งที่ใช้ไปของเงินทุน

ปี 2560 บริษัทฯ มีเงินสดสุทธิใช้ไปในกิจกรรมลงทุนจำนวน 126.7 ล้านบาท ได้แก่ ที่ดิน
อาคารและอุปกรณ์สุทธิ 92.5 ล้านบาท และสินทรัพย์ไม่มีตัวตนจำนวน 34.2 ล้านบาท

นอกจากนี้ บริษัทฯ ยังมีเงินสดสุทธิใช้ไปในกิจกรรมจัดหาเงิน จำนวน 1,490.6 ล้านบาท
จากการจ่ายเงินปันผล

2. การให้กู้ยืม

นโยบายการให้กู้ยืม

บริษัทฯ มีนโยบายการให้กู้ยืม โดยมีอสังหาริมทรัพย์จำนองเป็นประกัน
ซึ่งมีเงื่อนไขการให้กู้ยืมเป็นไปตามที่กำหนดในประกาศคณะกรรมการกำกับและส่งเสริมการประกอบธุรกิจประกันภัย
เรื่องการลงทุนประกอบธุรกิจอื่นของบริษัทประกันวินาศภัย พ.ศ. 2556 และ
ประกาศคณะกรรมการกำกับและส่งเสริมการประกอบธุรกิจประกันภัย เรื่อง
การลงทุนประกอบธุรกิจอื่นของบริษัทประกันวินาศภัย (ฉบับที่ 2) พ.ศ. 2558 ทั้งนี้บริษัทฯ
จะพิจารณาการให้กู้ยืมอย่างรอบคอบและระมัดระวัง
รวมถึงความสามารถในการชำระคืนเงินกู้ทั้งเงินต้นและดอกเบี้ย
รวมถึงการได้รับผลตอบแทนที่มีความ เหมาะสมกับความเสี่ยง

สำหรับการพิจารณาให้กู้ยืมแก่โครงการพัฒนาอสังหาริมทรัพย์ และผู้กู้รายย่อยนั้นมีปัจจัยสำคัญ
ที่ต้องพิจารณา ได้แก่ การใช้เงินกู้ให้ตรงตามวัตถุประสงค์ในการขอกู้
ประวัติและความสามารถของผู้กู้ ในการจ่ายชำระหนี้คืน
โดยจะพิจารณาจากกระแสเงินสดจากการดำเนินงาน เงินทุนหรือสินทรัพย์ของ ผู้ขอกู้
และปัจจัยที่เป็นเงื่อนไขอื่นที่มีผลกระทบต่อรายได้ เช่น ภาวะเศรษฐกิจ อาชีพ รวมทั้งเงื่อนไข
ในการกู้ นอกจากนั้นบริษัทฯ
ยังให้ความสำคัญกับทรัพย์สินที่ผู้ขอกู้นำมาจำนองเป็นหลักประกันนั้นจะต้องมีคุณภาพและมีมูลค่าเกินหนี้
เพื่อเป็นการป้องกันการผันผวนของราคาสินทรัพย์นั้น หากลูกหนี้ ไม่สามารถจ่ายชำระหนี้คืนได้
บริษัทฯ จะนำทรัพย์สินดังกล่าวขายทอดตลาดตามที่กฎหมายกำหนด

สำหรับการประเมินราคาอสังหาริมทรัพย์ที่จะนำมาจำนองเป็นหลักประกันนั้น บริษัทฯ ได้
ปฏิบัติตามหลักเกณฑ์ วิธีการ และเงื่อนไขในประกาศคณะกรรมการกำกับและส่งเสริมการประกอบ
ธุรกิจประกันภัย เรื่อง การประเมินราคาทรัพย์สินและหนี้สินของบริษัทประกันวินาศภัย พ.ศ. 2554
กล่าวคือใช้มูลค่าที่ประเมินโดยบริษัทประเมินค่าทรัพย์สิน ซึ่งบริษัทที่ประเมินค่าทรัพย์สินดังกล่าวต้อง
ไม่เกี่ยวข้องกับบริษัทฯ
ในลักษณะเดียวกับบุคคลที่เกี่ยวข้องกับกรรมการของบริษัทตามประกาศคณะกรรมการกำกับและส่งเสริมการประกอบธุรกิจประกันภัยว่าด้วยบุคคลที่เกี่ยวข้องกับกรรมการของบริษัท
และปฏิบัติตามประกาศคณะกรรมการกำกับและส่งเสริมการประกอบธุรกิจประกันภัย เรื่อง
การลงทุนประกอบ ธุรกิจอื่นของบริษัทประกันวินาศภัย พ.ศ. 2556 และ
ประกาศคณะกรรมการกำกับและส่งเสริมการประกอบธุรกิจประกันภัย เรื่อง
การลงทุนประกอบธุรกิจอื่นของบริษัทประกันวินาศภัย (ฉบับที่ 2) พ.ศ. 2558
กรณีผู้กู้ยืมเป็นบุคคลธรรมดาให้ใช้ราคาซื้อขายของโครงการจัดสรรที่อยู่อาศัยได้
การบริหารความเสี่ยงจากการให้กู้ยืม

การให้กู้ยืมมีความเสี่ยงประกอบด้วยปัจจัยความเสี่ยงภายนอก ได้แก่ ภาวะเศรษฐกิจ
และปัจจัยความเสี่ยงภายใน ได้แก่ มาตรฐานการพิจารณาสินเชื่อ การกระจุกตัวของสินเชื่อ
ประสบการณ์ของเจ้าหน้าที่วิเคราะห์สินเชื่อ เป็นต้น บริษัทฯ
ตระหนักถึงความสำคัญในการบริหารความเสี่ยงดังกล่าว จึง
ได้กำหนดให้มีระเบียบวิธีปฏิบัติการให้กู้ยืมและการทำนิติกรรม โดยการกำหนดกระบวนการวิเคราะห์
และอนุมัติเงินให้กู้ยืมนั้น
พนักงานผู้รับผิดชอบการวิเคราะห์ความเสี่ยงด้านเครดิตของผู้กู้จะดำเนินการภายใต้หลักเกณฑ์การให้กู้ยืมที่ดีและมีความปลอดภัย
การกำหนดวงเงินให้กู้ยืม รวมถึงมีกระบวนการอนุมัติเงินให้กู้ยืมเป็นลำดับขั้นอย่างชัดเจน

ในการปฎิบัติงานด้านเอกสารสัญญา มีการจัดเตรียมเอกสาร เพื่อทำนิติกรรมอย่างถูกต้อง ครบถ้วน
การจัดเก็บเอกสารสัญญาและหลักประกันอย่างปลอดภัย ตามมาตรฐานการปฎิบัติงานที่ดี
มีการตรวจสอบอย่างสม่ำเสมอ นอกจากนี้ บริษัทฯ
ยังมีการทบทวนและติดตามคุณภาพสินเชื่อของกลุ่มลูกค้าอย่างต่อเนื่อง
โดยพิจารณาถึงการเปลี่ยนแปลงของสภาพเศรษฐกิจทั้งในปัจจุบันและในอนาคต บริษัทฯ
ได้ปลูกฝังให้ผู้ปฏิบัติงานด้านนี้ มีความเข้าใจและปฏิบัติตามกฎหมายข้อบังคับและกฎระเบียบต่าง ๆ
อย่างเคร่งครัด ยึดถือหลักจรรยาบรรณในการปฏิบัติหน้าที่และ การพิจารณาให้กู้ยืมตามมาตรฐานที่ดี

3. เงินลงทุน

นโยบายเกี่ยวกับเงินลงทุนในหลักทรัพย์

การลงทุนในหลักทรัพย์ บริษัทฯ มีนโยบายการลงทุนที่เน้นความปลอดภัยของเงินลงทุนเป็นสำคัญ
โดยจะพิจารณาถึงผลตอบแทนที่เหมาะสมกับระดับความเสี่ยงที่ยอมรับได้
ทั้งนี้บริษัทฯได้มีการทบทวนนโยบายและกลยุทธ์การลงทุนให้สอดคล้องกับสถานการณ์ต่างๆ
สำหรับการลงทุนใน หลักทรัพย์ของบริษัทฯ สามารถจำแนกเป็น 3 ส่วนหลัก คือ
ส่วนแรกเป็นการลงทุนในตราสารการเงินระยะสั้นที่มีสภาพคล่องสูง
สามารถเปลี่ยนเป็นเงินสดได้รวดเร็ว คือ เงินฝากสถาบันการเงิน
ส่วนที่สองเป็นการลงทุนที่ให้รายได้เป็นประจำ สม่ำเสมอ ได้แก่ พันธบัตรรัฐบาล
พันธบัตรรัฐวิสาหกิจ และหุ้นกู้ และส่วนสุดท้ายเป็นการลงทุนในตราสารทุน
ทั้งหุ้นที่จดทะเบียนในตลาดหลักทรัพย์ และหุ้นนอกตลาดหลักทรัพย์
รวมไปถึงหน่วยลงทุนของกองทุนรวมประเภทต่างๆ เช่น กองทุนรวมตราสารหนี้
กองทุนรวมตราสารทุน กองทุนรวมอสังหาริมทรัพย์ ทรัสต์เพื่อการลงทุนในอสังหาริมทรัพย์
และกองทุนรวมโครงสร้างพื้นฐาน อีกทั้งบริษัทฯ
ยังได้ว่าจ้างบุคคลอื่นบริหารการลงทุนแทนในรูปของกองทุนส่วน บุคคล (Private Fund)
ซึ่งบริษัทฯ มีส่วนร่วมในการกำหนดนโยบายการลงทุน โดยลงทุนในตราสารหนี้
ที่มีความมั่นคงสูงทั้งในและต่างประเทศ นอกจากนี้บริษัทฯ
มีการลงทุนโดยมีวัตถุประสงค์เพื่อประกอบธุรกิจอื่น และลงทุนในต่างประเทศ
โดยร่วมกับพันธมิตรต่างประเทศที่มีความรู้ความเข้าใจ
และเชี่ยวชาญในธุรกิจประกันวินาศภัยเป็นอย่างดี และผู้ร่วมทุนท้องถิ่นนั้นๆ
โดยลงทุนในประชาคมเศรษฐกิจอาเซียน และบริษัทฯมีนโยบายที่จะขยายการลงทุนไปในต่างประเทศ
เมื่อมีโอกาสและเวลาที่เหมาะสม ทั้งนี้การลงทุนของบริษัทฯ
ได้พิจารณาตามเงื่อนไขที่กำหนดในประกาศคณะกรรมการกำกับและส่งเสริมการประกอบธุรกิจประกันภัย
เรื่อง การลงทุนประกอบธุรกิจอื่นของบริษัทประกันวินาศภัย พ.ศ. 2556 และประกาศ เรื่อง
การลงทุนประกอบธุรกิจอื่นของบริษัทประกันวินาศภัย (ฉบับที่ 2) พ.ศ. 2558

การลงทุนในตราสารทุน สามารถจำแนกตามลักษณะการลงทุนดังนี้

1. การลงทุนเชิงกลยุทธ์ (Strategic Investment) คือการลงทุนในกิจการที่เกี่ยวเนื่องและ
สนับสนุนธุรกิจของบริษัทฯ อันเป็นการส่งเสริมการดำเนินงาน และการเติบโตของบริษัทฯ
โดยการเข้าร่วมทุนหรือซื้อหุ้นของบริษัทต่างๆ
ทั้งที่จดทะเบียนในตลาดหลักทรัพย์และไม่ได้จดทะเบียนในตลาดหลักทรัพย์
รวมถึงการร่วมลงทุนในธุรกิจประกันภัยในต่างประเทศ

2. การลงทุนระยะยาวในหลักทรัพย์ (Long-term investments in Securities)
เป็นการลงทุนซื้อ ขายหุ้นในตลาดหลักทรัพย์ โดยพิจารณาจากปัจจัยพื้นฐาน
ถึงศักยภาพในการเติบโตระยะยาว มีความสามารถในการทำกำไรและมีฐานะการเงินที่แข็งแกร่ง
ภายใต้ภาวะเศรษฐกิจที่มีความผันผวน ทั้งนี้นโยบายการลงทุน
เป็นการถือหลักทรัพย์เพื่อการลงทุนในระยะยาว โดยคาดหวังที่จะได้รับเงินปันผล และกำไรเกินทุน
(Capital Gain))

3. การลงทุนระยะสั้นในหลักทรัพย์ (Short-term investments in Securities)
เป็นการลงทุนซื้อ ขายหุ้นในตลาดหลักทรัพย์เช่นกัน แต่จะเน้นการซื้อขายเพื่อคาดหวังกำไรเกินทุน
(Capital gain) ซึ่งนอกจากจะพิจารณาปัจจัยพื้นฐานของกิจการเป็นสำคัญแล้ว
ยังพิจารณาถึงสถานการณ์ภาวะเศรษฐกิจ ภาวะตลาดและอุตสาหกรรม รวมถึงปัจจัยเชิงมหภาคอื่นๆ
ณ ขณะนั้นเป็นสำคัญด้วย

การลงทุนในตราสารหนี้ สามารถจำแนกตามประเภทผู้ออกตราสารหนี้ได้ ดังนี้

1. การลงทุนในพันธบัตรรัฐบาล พันธบัตรรัฐวิสาหกิจ ทั้งที่มีกระทรวงการคลังค้ำประกัน และ
ไม่มีกระทรวงการคลังค้ำประกัน บริษัทฯ จะพิจารณาถึงอัตราดอกเบี้ยที่จะได้รับ (Coupon rate)
และอายุของพันธบัตร ให้สอดคล้องกับความต้องการด้านสภาพคล่องของบริษัทฯ ในอีกด้านหนึ่ง
บริษัทฯ
มีการใช้พันธบัตรดังกล่าวในการประกันตัวผู้ขับขี่รถประกันตามเงื่อนไขความคุ้มครองในกรมธรรม์ประกันภัย
วางเป็นสินทรัพย์หนุนหลัง
และเป็นเงินสำรองที่สำนักงานคณะกรรมการกำกับและส่งเสริมการประกอบธุรกิจประกันภัยด้วย
ดังนั้น จำนวนเงินลงทุนในพันธบัตรดังกล่าวนี้ บริษัทฯ จึงต้องมีการพิจารณาถึง
ความเพียงพอกับความต้องการดังกล่าวอย่างสม่ำเสมอ

2. การลงทุนในหุ้นกู้เอกชน บริษัทฯ มีนโยบายการลงทุนในหุ้นกู้ที่มีคุณภาพของกิจการที่มี
ความมั่นคงและน่าเชื่อถือ โดยพิจารณาข้อมูลต่างๆ เช่น ประเภทของหุ้นกู้
ซึ่งรวมถึงลำดับสิทธิที่จะได้รับชำระหนี้ อายุหุ้นกู้ อัตราดอกเบี้ย (Coupon)
อันดับความน่าเชื่อถือของหุ้นกู้และ/หรือผู้ออกหุ้นกู้ วัตถุประสงค์ในการออกหุ้นกู้ เป็นต้น ทั้งนี้
ผู้ออกหุ้นกู้ (Issuer) ต้องเป็นบริษัทที่มีฐานะการเงินมั่นคง และมีชื่อเสียงเป็นที่ยอมรับของนักลงทุน
โดยมีอันดับความน่าเชื่อถือไม่ต่ำกว่าอันดับที่สามารถลงทุนได้ (Investment grade)
กลุ่มผู้บริหารมีประวัติที่ดี มีความโปร่งใส และหุ้นกู้ต้องมีสภาพคล่องสูง เผื่อในกรณี
ที่ต้องขายหุ้นกู้ก่อนครบกำหนดไถ่ถอน

อนึ่ง บริษัทฯ มักถือตราสารหนี้จนครบกำหนดไถ่ถอนเป็นส่วนใหญ่ อย่างไรก็ตาม บริษัทฯ
ได้พิจารณาเผื่อกรณีที่ต้องขายหุ้นกู้ก่อนครบกำหนด โดยพิจารณาถึงความเสี่ยงด้านอัตราดอกเบี้ย
(Interest rate risk) จากการคาดการณ์แนวโน้มดอกเบี้ยในอนาคต
ซึ่งเป็นปัจจัยที่มีผลกระทบต่อมูลค่าตราสารหนี้ ให้ผันผวนได้
รวมถึงค่าเสียโอกาสในการลงทุนในตราสารหนี้ในอนาคตที่มีดอกเบี้ยสูงกว่า หากมีการ
ปรับอัตราดอกเบี้ยให้สูงขึ้น

การบริหารความเสี่ยงจากการลงทุนในหลักทรัพย์

ตามหลักพื้นฐานของการเงินการลงทุนนั้น การลงทุนที่ให้ผลตอบแทนที่สูง
ย่อมมีความเสี่ยงสูงอย่างหลีกเลี่ยงไม่ได้
แต่สามารถลดและบริหารความเสี่ยงให้อยู่ในระดับที่เหมาะสมและเป็นที่ยอมรับได้ โดยบริษัทฯ
มีการกำหนดกรอบนโยบายการลงทุน และนโยบายการประกอบธุรกิจอื่นที่ผ่านการอนุมัติ
จากคณะกรรมการบริษัท มีแผนการลงทุนที่ชัดเจน และปฎิบัติงานตามระเบียบวิธีปฏิบัติเกี่ยวกับการ
ลงทุนในหลักทรัพย์ ซึ่งกำหนดอำนาจหน้าที่และแนวทางความรับผิดชอบของพนักงานตั้งแต่ระดับ
ปฎิบัติการ ผู้ที่รับผิดชอบดูแลหน่วยงานการลงทุน คณะกรรมการลงทุน จนถึงประธานกรรมการบริษัท
ทั้งนี้บริษัทฯ เข้าใจในหลักการบริหารความเสี่ยง
และได้ใช้นโยบายการบริหารจัดการเงินลงทุนที่บริษัทฯ ยึดถือและปฏิบัติมาโดยตลอด
เพื่อลดความเสี่ยงที่เกิดขึ้น ได้แก่
การเลือกลงทุนในหลักทรัพย์ที่มีปัจจัยพื้นฐานรองรับและมีฐานะทางการเงินแข็งแกร่ง
มีการคัดกรองหลักทรัพย์ที่อยู่ในเกณฑ์ที่จะลงทุน ได้ (Stock Universe)
รวมถึงมีการจัดสรรการลงทุน (Asset allocation) การกระจายการลงทุน
(Diversification) ตามประเภทสินทรัพย์และตามหมวดธุรกิจ
พร้อมทั้งติดตามทบทวนความเหมาะสมในการลงทุนให้เป็นปัจจุบันอยู่เสมอ โดยบริษัทฯ
มีหน่วยงานที่มีหน้าที่รับผิดชอบด้านการลงทุนโดยเฉพาะ คือ สำนักการลงทุน
ซึ่งมีสายการบังคับบัญชาขึ้นตรงต่อประธานคณะผู้บริหาร

สำหรับบุคลากรที่ปฏิบัติงานด้านการลงทุน บริษัทฯ ได้ให้ความสำคัญกับความรู้ความสามารถ
และคุณภาพของบุคลากร โดยพัฒนาศักยภาพของบุคลากรทั้งในระยะสั้นและระยะยาว ซึ่งบริษัทฯ
ได้ส่งบุคลากรเข้าอบรมและสัมมนาในหัวข้อต่าง ๆ
ที่เกี่ยวข้องกับการลงทุนในหลักทรัพย์และหลักสูตรที่เกี่ยวข้องกับงานที่รับผิดชอบโดยตรง
เพื่อเสริมสร้างความรู้ความเชี่ยวชาญ อันจะส่งผลให้การปฏิบัติงานด้านการลงทุนมีประสิทธิภาพยิ่งขึ้น
นอกจากนี้ บริษัทฯ มีพนักงานซึ่งสอบผ่านหลักสูตร CISA (Certified Investment and
Securities Analyst) ระดับ 3 เป็นผู้รับผิดชอบดูแลหน่วยงานการลงทุนของบริษัทฯ
ซึ่งมีคุณสมบัติการศึกษาและประสบการณ์ที่เกี่ยวข้อง เป็นไปตามข้อกำหนดของประกาศ นายทะเบียน

นอกจากนี้ บริษัทฯ ยังคงมีการติดตามและประเมินผลการปฏิบัติงานอย่างสม่ำเสมอ เพื่อให้
เป็นไปตามระเบียบวิธีปฏิบัติ นโยบาย กฎหมายต่าง ๆ
ที่เกี่ยวข้องและปลูกฝังให้พนักงานยึดมั่นในจรรยาบรรณวิชาชีพอย่างเคร่งครัด
และมีการปฏิบัติงานเป็นไปตามหลักธรรมาภิบาลการลงทุน (Investment Code: I Code)

ความสามารถในการดำรงอัตราส่วนตามประเภทธุรกิจ

ปี 2560 บริษัทฯ มีเบี้ยประกันภัยรับรวม 15,940.9 ล้านบาท โดยเบี้ยประกันภัยทางทะเลและ
ขนส่งและประกันภัยเบ็ดเตล็ดมีอัตราการเติบโตเพิ่มขึ้น
ส่วนการประกันอัคคีภัยและประกันภัยรถยนต์มีอัตราการเติบโตติดลบ
โดยเบี้ยประกันภัยเบ็ดเตล็ดมีสัดส่วนร้อยละ 49.3 เพิ่มขึ้นกว่าปีก่อน
อันเนื่องมาจากมีการเติบโตของเบี้ยประกันภัยจากช่องทางธุรกิจสาขาและการร่วมทุน
และการขยายตัว ของงาน Telemarketing ผ่านช่องทางธุรกิจลูกค้ารายย่อย
ในส่วนการประกันภัยรถยนต์มีสัดส่วนร้อยละ 38.3 ลดลงเมื่อเทียบกับปีก่อน
และการประกันภัยประเภทอื่นนอกเหนือจากการประกันภัยรถยนต์และประกันภัยเบ็ดเตล็ด
มีสัดส่วนรวมกันร้อยละ 12.4 เพิ่มขึ้นเล็กน้อยเมื่อเทียบกับปีก่อน

สัดส่วนเบี้ยประกันภัยรับจำแนกตามประเภทการรับประกันภัย

[]

สำหรับอัตราความเสียหายในส่วนของบริษัทฯ ปี 2560 คิดเป็นร้อยละ 51.6 สูงกว่าปี 2559
ซึ่งอยู่ในระดับร้อยละ 50.3 โดยมีอัตราความเสียหายที่เพิ่มขึ้นในทุกประเภทการรับประกันภัย
ยกเว้นการประกันภัยสินค้า อันเป็นผลเนื่องมาจากค่าสินไหมทดแทนเพิ่มขึ้น คิดเป็นร้อยละ 2.4
เมื่อเทียบกับปีก่อน ในขณะที่เบี้ยประกันภัยรับสุทธิและเบี้ยประกันภัยที่ถือเป็นรายได้ ลดลงจากปีก่อน
คิดเป็นร้อยละ 1.2 และ 0.2 ตามลำดับ

อัตราความเสียหายจากการรับประกันภัย

หน่วย : ล้านบาท

[]

สภาพคล่อง

นโยบายในการบริหารสภาพคล่อง

บริษัทฯ มีนโยบายในการบริหารสภาพคล่อง โดยจัดการกระแสเงินสดรับและกระแสเงินสดจ่าย
ให้มีความสมดุลและสอดคล้องกัน ซึ่งบริษัทฯ จะดำรงสภาพคล่องให้อยู่ในรูปเงินสดไว้ให้น้อยที่สุด
แต่ก็เพียงพอกับการจ่ายเงินตามภาระผูกพันซึ่งมีกำหนดการจ่ายที่แน่นอน
สภาพคล่องอีกส่วนจะอยู่ในรูปการลงทุนระยะสั้นเพื่อเป็นเงินสำรองสำหรับรายจ่ายอื่นใดที่อาจเกิดขึ้นโดยไม่ทราบล่วงหน้าหรือ
ทราบกำหนดการแต่ยังไม่สามารถระบุจำนวนได้

เพื่อให้เกิดประโยชน์สูงสุดต่อบริษัทฯ ในการบริหารสภาพคล่องปัจจัยที่พิจารณา มีดังนี้

1. การประมาณการกระแสเงินสดรับ-กระแสเงินสดจ่าย

กระแสเงินสดรับ บริษัทฯ ได้ดำเนินการเร่งรัดเก็บหนี้อย่างมีประสิทธิภาพ และเพิ่มช่อง
ทางการชำระเบี้ยประกันภัยเพื่ออำนวยความสะดวกแก่ลูกค้า คู่ค้า ตัวแทน นายหน้า
ให้สามารถชำระเงินเข้าบัญชีได้อย่างรวดเร็ว ผ่านช่องทางของธนาคารพาณิชย์และช่องทางอื่นๆ
ส่วนรายได้จากการลงทุน ได้แก่ ดอกเบี้ยรับ เงินปันผลรับ การผ่อนชำระคืนเงินกู้ยืม
สามารถประมาณการจำนวนเงินและระยะเวลาได้ค่อนข้างแน่นอน
ด้านกระแสเงินสดจ่ายส่วนใหญ่เป็นรายจ่ายที่บริษัทฯ
สามารถประมาณจำนวนเงินและกำหนดวันจ่ายเงินที่แน่นอนได้
โดยผู้บริหารสภาพคล่องจะใช้ข้อมูลดังกล่าวรวมถึงประสบการณ์ ของผู้บริหารเงิน
ในการบริหารกระแสเงินสดให้มีประสิทธิภาพ สอดคล้องกับความต้องการสภาพคล่อง
และสามารถนำเงินสดคงเหลือไปลงทุนแสวงหาประโยชน์ตอบแทนที่เหมาะสมได้

2. การบริหารจัดการเงินลงทุนระยะสั้น

บริษัทฯ จะถือครองสินทรัพย์ที่มีสภาพคล่องที่เหมาะสม
เพื่อรองรับความต้องการเงินสดในกิจการของบริษัทฯ สินทรัพย์สภาพคล่องในส่วนนี้ เช่น
เงินสดและเงินฝากสถาบันการเงิน
โดยบริหารระยะเวลาครบกำหนดของเงินฝากสถาบันการเงินในแต่ละเดือนตามความเหมาะสม
หากมีความต้องการ ใช้เงินสดเกินกว่าที่ประมาณการไว้
บริษัทยังมีหลักทรัพย์ในความต้องการของตลาดที่มีสภาพคล่องสูงรองรับ
ซึ่งสามารถเปลี่ยนเป็นเงินสดได้ทันที

นอกจากนี้ บริษัทฯ ยังได้มีแหล่งเงินทุนระยะสั้น และระยะปานกลาง เพื่อรองรับความต้องการ
เงินสดหมุนเวียน ได้แก่ วงเงินเบิกเกินบัญชีและวงเงินกู้ระยะสั้น (Short-term Loan)
ของธนาคารกรุงเทพ จำกัด (มหาชน) ซึ่งบริษัทฯ จะเบิกใช้วงเงินตามความจำเป็น ทั้งนี้
วงเงินดังกล่าวจะเป็นเครื่องมือรองรับอีกชั้นหนึ่ง
เพื่อป้องกันปัญหาการขาดสภาพคล่องได้อย่างมีประสิทธิภาพ

2.4 งานที่ยังไม่ได้ส่งมอบ

  - ไม่มี -

3. ปัจจัยความเสี่ยง

บริษัทฯ ตระหนักถึงความสำคัญของการบริหารความเสี่ยง
จึงได้มีการแต่งตั้งคณะกรรมการบริหารจัดการความเสี่ยง (Risk Management Committee)
ทำหน้าที่รับผิดชอบในการบริหารจัดการ ความเสี่ยง ติดตาม
ดูแลความเสี่ยงให้อยู่ในระดับที่ยอมรับได้
โดยมีการพัฒนาและปรับปรุงประสิทธิภาพระบบการบริหารความเสี่ยงอย่างต่อเนื่องให้เทียบเคียงในระดับสากล
แต่อย่างไรก็ดีบริษัทฯ ยังคงต้องเผชิญความเสี่ยงที่สำคัญ
ซึ่งอาจส่งผลกระทบโดยตรงต่อการดำเนินงานและฐานะทางการเงินของบริษัทฯ ดังนี้

1. ความเสี่ยงจากธุรกิจประกันภัย

1.1 ความเสี่ยงด้านการประกันภัย (Insurance Risk)

เป็นความเสี่ยงที่เกิดจากการกำหนดเบี้ยประกันภัยไม่สอดคล้องกับความเสียหายจริงที่เกิดขึ้น
การรับประกันภัยที่มีความเสี่ยงสูงหรือกระจุกตัวจากการรับประกันภัยและจากการประกันภัยต่อในกลุ่ม
ใดกลุ่มหนึ่งมากเกินไป การทำประกันภัยต่อที่ไม่เพียงพอหรือไม่มีประสิทธิภาพ
รวมถึงค่าสินไหมทดแทนที่เกิดขึ้นจริงมีมูลค่าสูงกว่าที่ได้คาดการณ์ไว้และการจัดการสินไหมทดแทนที่ไม่มีประสิทธิภาพ
จากความเสี่ยงดังกล่าวข้างต้น บริษัทฯ ได้มีการบริหารจัดการความเสี่ยง
โดยจัดให้มีการทบทวนนโยบายการรับประกันภัยประเภทต่าง ๆ
และกลยุทธ์การบริหารการประกันภัยต่อเป็นประจำทุกปี
กำหนดกระบวนการพิจารณารับประกันภัยที่รอบคอบ
และกำหนดเงื่อนไขความคุ้มครองที่เหมาะสมกับความเสี่ยงภัยที่แท้จริง
อีกทั้งยังมีการควบคุมและติดตามข้อมูลให้เป็นปัจจุบันเพื่อเป็นแนวทางในการพิจารณาปรับเบี้ยประกันภัยและเงื่อนไขความคุ้มครองให้เหมาะสมและสอดคล้องกับสภาวการณ์ที่เปลี่ยนแปลงไป

บริษัทฯ ยังคำนึงถึงการกระจุกตัวจากการรับประกันภัยและการทำประกันภัยต่อ โดยกระจาย
ความเสี่ยงในการรับประกันภัยจากลูกค้าในกลุ่มต่าง ๆ
และมีการโอนความเสี่ยงไปยังผู้รับประกันภัยต่อโดยเน้นผู้รับประกันภัยต่อที่มีความแข็งแกร่งทางการเงินเป็นหลัก
อีกทั้งยังจัดให้มีสัญญาประกันภัยต่อแบบความเสียหายส่วนเกิน (Excess of Loss)
อันเป็นเครื่องมือสำคัญในการป้องกันและควบคุมเสี่ยงภัย
ที่ไม่ให้เกิดความผันผวนและกระทบต่อฐานะการเงินของบริษัทฯ

ด้านการจัดการสินไหมทดแทน บริษัทฯ ได้แต่งตั้งคณะกรรมการประกันภัยและสินไหม ทดแทน
เพื่อรับผิดชอบในการกำหนดนโยบายการจัดการค่าสินไหมทดแทน ขอบเขตอำนาจค่าสินไหมทดแทน
รวมถึงกำกับ ดูแล และติดตามสถานะของการเรียกร้องค่าสินไหมทดแทน เช่น
กำหนดนโยบายและแนวทางปฏิบัติในการจ่ายค่าสินไหมทดแทนให้มีความรวดเร็ว
แต่ในขณะเดียวกันก็ต้องมีการ
พิจารณาค่าสินไหมทดแทนอย่างรอบคอบและถี่ถ้วนเพื่อให้เกิดความเป็นธรรมแก่ลูกค้า
รวมถึงการกำกับดูแลเพื่อให้แน่ใจว่าบริษัทฯ มีการตั้งสำรองค่าสินไหมทดแทนอย่างเพียงพอ
ตลอดจนแก้ไขปัญหา อุปสรรคต่าง ๆ
เพื่อให้คุณภาพการให้บริการด้านการจ่ายสินไหมทดแทนเป็นที่พึงพอใจของลูกค้า และคู่ค้า

1.2 ความเสี่ยงด้านเครดิต (Credit Risk) จากธุรกิจประกันภัย

- ความเสี่ยงจากการประกันภัยต่อ

เป็นความเสี่ยงที่บริษัทฯ อาจไม่ได้รับชำระหนี้ตามสัญญาจากผู้รับประกันภัยต่อตามภาระผูกพัน
ที่มีต่อบริษัทฯ โดยมีสาเหตุมาจากฐานะทางการเงินที่ไม่มั่นคงของผู้รับประกันภัยต่อ ทำให้บริษัทฯ
ต้องรับภาระในการจ่ายค่าสินไหมทดแทนเอง
นอกจากนี้ยังมีความเสี่ยงที่มีผู้รับประกันภัยต่อจำนวนหนึ่งที่มีความสามารถรับประกันภัยต่อในจำนวนเงินที่ลดลง
เนื่องจากการถูกปรับลดอันดับความน่าเชื่อถือ
หรือเกิดจากผู้รับประกันภัยต่อไม่ประสงค์จะรับประกันภัยต่อ หรือรับประกันภัยต่อในจำนวนเงินที่จำกัด

สำหรับแนวทางในการดูแลความเสี่ยงด้านนี้นั้น บริษัทฯ ได้กำหนดแนวทางการจัดเก็บ
เบี้ยประกันภัยต่อ รวมถึงพิจารณาฐานะการเงินและความมั่นคง อันดับความน่าเชื่อถือของผู้รับประกัน
ภัยต่อ แนวทางการเรียกเก็บค่าสินไหมทดแทนคืน และมีการทำประกันภัยต่อกับผู้รับประกันภัยต่อ
หลายรายที่เชื่อถือได้และมีความสามารถในการรับประกันภัยต่อ
ซึ่งวิธีดังกล่าวจะช่วยกระจายความเสี่ยงได้ นอกจากนี้
ได้พิจารณาเงื่อนไขในการเอาประกันภัยต่ออย่างรอบคอบ
โดยหน่วยงานที่มีความรู้ความเข้าใจเป็นอย่างดีในเรื่องการประกันภัยต่อ
และมีฝ่ายกฎหมายในการพิจารณาประเด็นทางกฎหมายเพื่อลดความเสี่ยงดังกล่าว

- ความเสี่ยงในด้านการเก็บเงินค่าเบี้ยประกันภัย

ความเสี่ยงจากการเก็บเงินค่าเบี้ยประกันภัยเป็นความเสี่ยงที่เกิดจากการที่ผู้เอาประกันภัยอาจไม่สามารถชำระเบี้ยประกันภัยได้
หรือตัวแทนและนายหน้าที่ทำหน้าที่เก็บเบี้ยประกันภัยจากลูกค้า
แต่ไม่นำส่งค่าเบี้ยประกันภัยภายในระยะเวลาที่กำหนด ทำให้บริษัทฯ
เผชิญความเสี่ยงที่ไม่สามารถเรียกเก็บค่าเบี้ยประกันภัยค้างชำระและอาจก่อให้เกิดหนี้สูญต่อบริษัทฯ
ได้

บริษัทฯ ได้บริหารจัดการความเสี่ยงดังกล่าว โดยมีกระบวนการติดตามเบี้ยประกันภัยค้างรับจาก ผู้
เอาประกันภัย ตัวแทน และนายหน้าอย่างใกล้ชิด
รวมถึงกำหนดให้ตัวแทนและนายหน้าต้องจัดหาหลักประกันเพื่อเป็นการประกันการชำระเบี้ยประกันภัยตามวงเงินที่บริษัทฯ
กำหนด

2. ความเสี่ยงจากการลงทุน

ปี 2560 ยังเป็นอีกปีหนึ่งที่การลงทุนให้ผลตอบแทนค่อนข้างต่ำ จากการที่อัตราดอกเบี้ยอยู่ระดับ
ต่ำมาเป็นเวลานาน ประกอบกับสภาพคล่องที่ล้นระบบ หลายบริษัทได้ระดมทุนโดยการออกตราสารหนี้
ซึ่งได้อานิสงส์จากภาวะอัตราดอกเบี้ยต่ำดังกล่าว แต่ในด้านความเสี่ยงก็ยังคงมีอยู่
โดยในการบริหาร จัดการความเสี่ยงที่เกิดขึ้น สามารถแบ่งประเภทได้ดังนี้

2.1 ความเสี่ยงด้านเครดิต (Credit Risk)

เป็นความเสี่ยงที่เกิดจากคู่สัญญาไม่สามารถปฏิบัติตามภาระผูกพันที่ตกลงไว้กับบริษัทฯ
รวมถึงโอกาสที่คู่สัญญาจะถูกปรับลดอันดับความน่าเชื่อถือ (Credit Rating) ลง

บริษัทมีการบริหารจัดการความเสี่ยง ดังนี้

- เงินให้กู้ยืม จะพิจารณาถึงฐานะการเงิน และความสามารถในการชำระหนี้ของลูกหนี้
ตามมาตรฐานการวิเคราะห์สินเชื่อที่ดี พร้อมกำหนดวงเงินให้กู้ยืมต่อมูลค่าหลักประกัน (Loan to
Value) ไม่ให้เกินกว่าที่กฎหมายกำหนด และติดตามกระแสเงินที่ได้รับชำระในแต่ละเดือน
รวมถึงความ สม่ำเสมอในการชำระหนี้ของลูกหนี้

- ตราสารหนี้ บริษัทฯ เลือกลงทุนในพันธบัตรรัฐบาล พันธบัตรรัฐวิสาหกิจที่มีกระทรวงการคลัง
ค้ำประกัน และสำหรับตราสารหนี้เอกชน บริษัทฯ จะเลือกลงทุนในตราสารที่มีอันดับความน่าเชื่อถือ
ไม่ต่ำกว่าระดับเพื่อการลงทุน (Investment Grade) เลือกประเภทธุรกิจ
และอุตสาหกรรมของผู้ออก ตราสารหนี้ พร้อมทั้งมีการทบทวนฐานะการเงิน อันดับเครดิต
ตลอดจนความสามารถในการชำระคืน เงินต้นและดอกเบี้ยของผู้ออกตราสารหนี้อย่างสม่ำเสมอ

2.2 ความเสี่ยงด้านการกระจุกตัว (Concentration Risk)

เป็นความเสี่ยงที่เกิดจากการลงทุนในสินทรัพย์ต่างๆทั้งในและต่างประเทศ
หรือการให้กู้ยืมแก่ลูกหนี้รายใดรายหนึ่งมากเกินไป
เมื่อเกิดผลกระทบทางลบต่อกลุ่มดังกล่าวจะทำให้เกิดความเสียหายแก่บริษัทฯ เป็นอย่างมาก

บริษัทฯ ได้บริหารความเสี่ยงดังกล่าว โดยการกระจายการลงทุนในประเภทของสินทรัพย์ต่างๆ
ทั้งตราสารหนี้และตราสารทุน ตลอดจนกระจายการให้กู้ยืมแก่ลูกหนี้หลายราย
และกระจายอยู่ในหลายภูมิภาคของประเทศ
ในสัดส่วนที่เป็นไปตามข้อกำหนดที่เกี่ยวข้องกับความเสี่ยงตามกฎเกณฑ์ที่ออก โดยองค์กรกำกับดูแล
รวมถึงกระจายการลงทุนในหมวดอุตสาหกรรมที่หลากหลาย และกรณีลงทุน
ในสกุลเงินตราต่างประเทศจะทำการป้องกันความเสี่ยงจากอัตราแลกเปลี่ยนทั้งจำนวน

2.3 ความเสี่ยงด้านสภาพคล่อง (Liquidity Risk)

เป็นความเสี่ยงที่อาจเกิดขึ้นกรณีที่บริษัทฯ ไม่สามารถชำระหนี้หรือภาระผูกพันได้ เนื่องจากบริษัทฯ
ไม่สามารถแปลงหลักทรัพย์เป็นเงินสดในระยะเวลาที่ต้องการได้ และอาจส่งผลให้บริษัทฯ
ต้องจัดหาเงินสดด้วยต้นทุนที่สูงขึ้น

การบริหารความเสี่ยงด้านสภาพคล่องนี้ บริษัทฯ ได้จัดสรรเงินลงทุนบางส่วนเป็นเงินฝาก ธนาคาร
ตั๋วเงินคลัง และพันธบัตรระยะสั้นของธนาคารแห่งประเทศไทย ซึ่งมีสภาพคล่องสูง
สำรองไว้สำหรับค่าใช้จ่ายดำเนินงาน
โดยกำหนดให้เงินฝากครบกำหนดในแต่ละช่วงเวลาที่สอดคล้องกับความต้องการใช้เงิน
ตามแผนบริหารกระแสเงินสด การรับเงิน การจ่ายเงินตามภาระผูกพันต่างๆ ที่วางไว้
และอีกส่วนหนึ่งบริษัทฯ จัดสรรเงินไปลงทุนในหลักทรัพย์ซึ่งเป็นที่ต้องการของตลาด
สภาพคล่องสูงและสามารถเปลี่ยนเป็นเงินสดได้สะดวกที่มูลค่าใกล้เคียงกับมูลค่ายุติธรรม

นอกจากนี้ บริษัทฯ ยังจัดให้มีแหล่งเงินทุนสำรอง ได้แก่วงเงินเบิกเกินบัญชี วงเงินกู้ระยะสั้น
กับธนาคารพาณิชย์ ที่สามารถเบิกใช้ได้ทันทีหากมีค่าใช้จ่ายเกิดขึ้นเหนือความคาดหมาย
ซึ่งเพียงพอที่จะรองรับความเสี่ยงด้านสภาพคล่องนี้ได้

2.4 ความเสี่ยงด้านตลาด (Market Risk)

เป็นความเสี่ยงที่บริษัทฯ อาจได้รับความเสียหายจากการผันผวนของปัจจัยในตลาดทุน ได้แก่
การเปลี่ยนแปลงมูลค่าของตราสารทุน การเปลี่ยนแปลงของอัตราดอกเบี้ย และอัตราแลกเปลี่ยน อัน
ส่งผลให้เกิดการเปลี่ยนแปลงต่อมูลค่าของสินทรัพย์ลงทุน อันได้แก่ ตราสารทุน ตราสารหนี้ และ
หน่วยลงทุน

เพื่อลดความเสี่ยงดังกล่าว บริษัทฯ มีการบริหารความเสี่ยง ดังนี้

- ด้านการเปลี่ยนแปลงมูลค่าของตราสารทุน บริษัทฯ จะเลือกลงทุนในตราสารทุนที่ผู้ออก
มีฐานะการเงินที่แข็งแกร่ง มีความสามารถในการทำกำไร มีศักยภาพในการเติบโตได้อย่างต่อเนื่อง
รวมถึงธุรกิจที่ได้รับอานิสงส์เชิงบวกจากนโยบายภาครัฐ อีกทั้งบริษัทฯ
มีนโยบายถือครองตราสารทุนไว้เพื่อการลงทุนระยะยาว
ซึ่งจะสามารถลดความผันผวนของราคาตราสารทุนได้

- ด้านการเปลี่ยนแปลงของอัตราดอกเบี้ย บริษัทฯ ทำการติดตามการกำหนดอัตราดอกเบี้ย
นโยบายของธนาคารแห่งประเทศไทย
ทิศทางการเปลี่ยนแปลงอัตราดอกเบี้ยของธนาคารกลางสหรัฐฯ
และอัตราผลตอบแทนในตลาดตราสารหนี้อย่างใกล้ชิด เพื่อกำหนดระยะเวลาการลงทุน
(Duration) ให้สอดคล้องกับทิศทางการเปลี่ยนแปลงของอัตราดอกเบี้ย นอกจากนี้บริษัทฯ
ยังมีนโยบายถือครองตรา
สารหนี้จนครบกำหนดเพื่อลดความเสี่ยงด้านราคาตราสารหนี้ที่เปลี่ยนแปลงไป
และยังมีการบริหารจัดการเงินฝากธนาคารให้มีจำนวนเงินที่ครบกำหนดทุกๆเดือน
ในจำนวนที่ใกล้เคียงกัน ทำให้ลดความเสี่ยง ที่เกิดจากการลงทุนต่อ (Reinvestment Risk)
ลงได้

- ด้านอัตราแลกเปลี่ยน บริษัทฯ หรือบริษัทจัดการกองทุนที่บริษัทฯ ว่าจ้างให้บริหารกองทุนอาจ
ใช้เครื่องมือทางการเงินในการป้องกันความเสี่ยงด้านอัตราแลกเปลี่ยน ได้แก่
สัญญาแลกเปลี่ยนอัตราดอกเบี้ยต่างสกุลเงิน (Cross Currency and Interest Rate Swap)
สัญญาแลกเปลี่ยนอัตราดอกเบี้ย (Interest Rate Swap)
และสัญญาซื้อขายเงินตราต่างประเทศล่วงหน้า (Foreign Exchange Forward) เป็นต้น ทั้งนี้
เพื่อปรับลดความเสี่ยงให้สอดคล้องกับสถานการณ์ของตลาด และเป็นไปตามข้อกำหนดของหน่วยงาน
ที่กำกับดูแล

นอกจากนี้ บริษัทฯ
มีการพัฒนาระบบเทคโนโลยีสารสนเทศเพื่อใช้ในการประเมินระดับความเสี่ยงของการลงทุน
ด้วยวิธีการประเมินและแบบจำลองต่างๆ เช่น Value at Risk, Sensitivity Analysis,
Stress Test เพื่อให้มั่นใจว่าบริษัทฯ
จะยังคงมีฐานะการเงินที่ยืดหยุ่นเพียงพอที่จะรองรับความเสียหายที่ อาจเกิดขึ้นได้

3. ความเสี่ยงอื่นๆ ขององค์กร

3.1 ความเสี่ยงด้านการจัดการสินทรัพย์และหนี้สิน (Asset and Liability Management
Risk)

บริษัทฯ
มีความเสี่ยงจากความไม่สัมพันธ์กันระหว่างระยะเวลาและจำนวนสินทรัพย์ลงทุนกับระยะเวลาและจำนวนหนี้สินตามภาระผูกพันของบริษัทฯ
ได้แก่ เงินสำรองค่าสินไหมทดแทน
และเบี้ยประกันภัยที่ยังไม่ถือเป็นรายได้และเบี้ยประกันภัยรับล่วงหน้า

ดังนั้น บริษัทฯ ได้มีการบริหารจัดการความเสี่ยง
โดยกำหนดระยะเวลาและจำนวนเงินลงทุนให้สอดคล้องกับหนี้สินหลักของบริษัทฯ ทั้ง 2
ประเภทดังกล่าว

3.2 ความเสี่ยงด้านกลยุทธ์ (Strategic Risk)

เป็นความเสี่ยงจากการกำหนดแผนกลยุทธ์ แผนดำเนินงาน และนำไปปฏิบัติไม่เหมาะสม
หรือไม่สอดคล้องกับปัจจัยภายใน และปัจจัยภายนอก รวมถึงความเสี่ยงในการพึ่งพาคู่ค้ารายใหญ่ อัน
อาจส่งผลกระทบต่อการบรรลุวิสัยทัศน์ ฐานะการเงิน เงินกองทุน และผลประกอบการของบริษัทฯ
โดยปัจจัยความเสี่ยงภายใน เช่น โครงสร้างองค์กร วิธีปฏิบัติงาน ความเพียงพอของข้อมูล
และเทคโนโลยี เป็นต้น และปัจจัยความเสี่ยงภายนอก เช่น ภาวะเศรษฐกิจ การแข่งขัน
และปัจจัยทางการเมือง เป็นต้น

ความเสี่ยงด้านกลยุทธ์ ได้แก่ จำนวนเบี้ยประกันภัยรับไม่ถึงตามเป้าหมายที่กำหนดไว้ในแผน กลยุทธ์
การแข่งขันรุนแรงจากบริษัทประกันภัยในประเทศและต่างประเทศ
สัดส่วนรายได้ที่ไม่ตรงตามแผนกลยุทธ์
การพึ่งพิงรายได้เบี้ยประกันภัยจากช่องทางใดช่องทางหนึ่งมากเกินไป

บริษัทฯ ได้มีการบริหารจัดการความเสี่ยงด้านกลยุทธ์
โดยวางแผนกลยุทธ์ให้สอดคล้องกับวิสัยทัศน์ของบริษัทฯ
และวางแผนการดำเนินงานตั้งแต่ระดับองค์กรไปจนถึงระดับหน่วยงาน
อีกทั้งยังมีการสรุปการดำเนินการตามแผนกลยุทธ์ แสดงสถานะความสำเร็จของแผนงาน
พร้อมทั้งกำหนดสัญญาณเตือนในกรณีที่ผลการดำเนินงานมีแนวโน้มไม่เป็นไปตามแผนกลยุทธ์ที่กำหนดไว้
เพื่อให้สามารถปรับเปลี่ยนแผนกลยุทธ์ให้สอดคล้องกับปัจจัยภายนอกและสภาวะการณ์ที่เปลี่ยนแปลงไป
เช่น การเปลี่ยนแปลงของภาวะเศรษฐกิจ การเมือง ภาวะการแข่งขัน กฎระเบียบที่เกี่ยวข้องต่างๆ
ทั้งนี้ บริษัทฯ ได้จัดระบบงานภายในทั้งด้านการจัดองค์กร บุคลากร งบประมาณ
ระบบข้อมูลสารสนเทศ ระบบการติดตามและควบคุมการปฏิบัติงาน
ให้มีความเหมาะสมเพื่อสนับสนุนกลยุทธ์การดำเนินงานให้บรรลุเป้าหมายได้อย่างมีประสิทธิภาพ
พร้อมทั้งเผยแพร่แผนกลยุทธ์ให้พนักงานได้รับทราบเพื่อเป็นแนวทางปฏิบัติเดียวกัน

นอกจากนี้ บริษัทฯ
ยังคำนึงถึงความเสี่ยงจากการเปิดเสรีภาคธุรกิจประกันภัยและการเป็นประชาคมเศรษฐกิจอาเซียน
(AEC) ที่อาจมีผลกระทบต่อการดำเนินธุรกิจของบริษัทฯ
เนื่องจากจำนวนบริษัทรับประกันภัยต่างประเทศที่เข้ามาดำเนินธุรกิจภายในประเทศมีมากขึ้น
โดยเฉพาะบริษัทรับประกันภัยต่างประเทศที่มีความมั่นคงและมีความแข็งแกร่งทางการเงินสูง
ส่งผลให้ภาวะการแข่งขันทางธุรกิจรุนแรงขึ้น และทำให้รายได้จากการรับประกันภัยของบริษัทฯ
อาจลดลงหรือไม่เป็นไปตาม คาดการณ์ได้ บริษัทฯ จึงได้มีการเตรียมความพร้อม
โดยมีการขยายงานกลุ่มลูกค้ารายย่อยอย่างต่อเนื่อง รวมถึงขยายงานสู่ตลาดในภูมิภาคมากขึ้น
ด้วยการเพิ่มจำนวนสาขาใหม่เพื่อให้บริการที่ครอบคลุมลูกค้ามากยิ่งขึ้น
ผลิตภัณฑ์ที่นำมาขยายงานเน้นเฉพาะที่มีศักยภาพในการเติบโต และสามารถทำกำไรได้ เพื่อ
เพิ่มความสามารถในการเข้าถึงกลุ่มลูกค้าเป้าหมายและรักษาฐานลูกค้าภายในประเทศ อีกทั้งบริษัทฯ
ยัง ได้มีการลงทุนประกอบธุรกิจประกันภัยในต่างประเทศเพื่อเพิ่มศักยภาพในการดำเนินธุรกิจ

3.3 ความเสี่ยงด้านปฏิบัติการ (Operational Risk)

เป็นความเสี่ยงที่เกิดขึ้นจากการดำเนินงานในทุกส่วนงานของบริษัทฯ อันเกิดจากความไม่พร้อม
ความไม่พอเพียง หรือความบกพร่องของบุคลากร กระบวนการทำงาน ระบบเทคโนโลยีสารสนเทศ
และปัจจัยภายนอกบริษัทฯ ซึ่งหมายรวมถึงความเสี่ยงที่บริษัทฯ ไม่ปฏิบัติตามกฎหมาย กฎระเบียบ
และข้อบังคับที่ออกโดยหน่วยงานกำกับดูแลภาครัฐอย่างครบถ้วน

บริษัทฯ ได้จัดให้มีระบบการควบคุมภายในที่ดี โดยมีการควบคุมและตรวจสอบการปฏิบัติงาน
ในทุกหน่วยงานอย่างต่อเนื่อง มีการจัดสรรบุคลากรอย่างเพียงพอและมีคุณสมบัติตรงตามลักษณะงาน
รวมถึงมีผู้เชี่ยวชาญในการทำงานแต่ละด้าน เพื่อให้ระบบงานมีประสิทธิภาพ
อีกทั้งยังมีการวางระบบให้พนักงานสามารถทำงานทดแทนกันได้ ไม่ว่าจะเป็นการชั่วคราวหรือถาวร
ทำให้การดำเนินงานเป็นไปได้อย่างต่อเนื่อง
รวมถึงมีการจัดอบรมให้พนักงานมีความรู้ความเข้าใจที่เกี่ยวข้องกับธุรกิจประกันภัยและผลิตภัณฑ์ต่าง
ๆ ของบริษัทฯ ตลอดจนพัฒนาปรับปรุงระบบงานให้ทันต่อการเปลี่ยนแปลงอยู่เสมอ นอกจากนี้บริษัทฯ
ยังกำหนดให้ทุกหน่วยงานรับผิดชอบต่อการบริหารความเสี่ยงด้านปฏิบัติการของหน่วยงานตนเอง
พร้อมทั้งยังปลูกฝังความเข้าใจเกี่ยวกับความเสี่ยงด้านปฏิบัติการในระดับพนักงาน
อันรวมถึงการฝึกอบรมพนักงานอย่างเป็นรูปธรรมด้วย

ด้านระบบเทคโนโลยีสารสนเทศและความเสี่ยงจากปัจจัยภายนอก บริษัทฯ
มีการจัดทำแผนรองรับการดำเนินธุรกิจอย่างต่อเนื่อง (Business Continuity Plan)
โดยมีสถานที่ทำงานสำรองและศูนย์ข้อมูลสำรองที่พร้อมใช้งานได้ทันที
และมีการรวมศูนย์ข้อมูลในคอมพิวเตอร์ของพนักงานเชื่อมมาจากส่วนกลาง (Server)
ซึ่งจะช่วยให้บริษัทฯ สามารถลดผลกระทบที่อาจเกิดขึ้น และทำให้ธุรกิจของบริษัทฯ
สามารถดำเนินต่อไปได้ แม้ต้องเผชิญกับสภาวะฉุกเฉิน

ด้านการปฏิบัติตามกฎหมาย บริษัทฯ ได้กำหนดแนวทางปฏิบัติให้สอดคล้องกับกฎระเบียบและข้อบังคับ
รวมถึงได้สื่อสารกฎระเบียบและข้อบังคับที่ออกโดยหน่วยงานกำกับดูแลภาครัฐให้กับพนักงานทุกท่านทราบ
เพื่อถือปฏิบัติอย่างเคร่งครัด

4. ทรัพย์สินที่ใช้ในการประกอบธุรกิจ

4.1 ทรัพย์สินถาวรหลัก

4.1.1 ที่ดินและอาคาร

ณ วันที่ 31 ธันวาคม 2560 บริษัทฯ มีกรรมสิทธิ์ในที่ดินรวม 43 แปลง มีมูลค่าตามบัญชีรวม
206,132,665 บาท ส่วนอาคาร, อาคารชุดและอสังหาริมทรัพย์ เพื่อการลงทุนมีมูลค่าตามบัญชีรวม
436,799,818 บาท

นอกจากนี้ บริษัทฯ ได้ทำสัญญาเช่าที่ดิน เนื้อที่ 5 ไร่ 92 ตารางวา ตั้งอยู่เลขที่ 25 ถนนสาทรใต้
แขวงทุ่งมหาเมฆ เขตสาทร กรุงเทพมหานคร จากสมาคมไว.ดับยู.ซี.เอ.กรุงเทพฯ
ตั้งแต่เดือนตุลาคม 2537 อายุการเช่า 33 ปี ขณะนี้เหลืออายุการเช่า 10 ปี
ซึ่งที่ดินดังกล่าวบริษัทฯ ใช้เป็นที่ตั้งอาคาร สำนักงานใหญ่

4.1.2 เงินให้กู้ยืม

นโยบายการให้กู้ยืม

บริษัทฯ กำหนดนโยบายการให้กู้ยืม โดยมีหลักทรัพย์ค้ำประกัน ทั้งแก่บุคคลธรรมดา
และผู้ประกอบการอสังหาริมทรัพย์ ซึ่งจะพิจารณาให้กู้ยืมแก่ผู้กู้ที่มีประวัติทางการเงินที่ดี
มีความสามารถในการผ่อนชำระเงินต้นพร้อมดอกเบี้ย และที่สำคัญมีหลักทรัพย์ในการค้ำประกัน เช่น
อสังหาริมทรัพย์ เป็นต้น ซึ่งจะทำให้ความเสี่ยงในการกู้ยืมต่ำลง
และหลักทรัพย์จะต้องมีมูลค่าเพียงพอที่บริษัทฯจะได้รับชำระหนี้โดยสิ้นเชิง
กรณีการให้กู้ยืมเพื่อที่อยู่อาศัยแก่บุคคลธรรมดา บริษัทฯจะพิจารณาคุณสมบัติผู้กู้ ได้แก่ อายุ อาชีพ
รายได้ เงินออมและวงเงินให้กู้ยืมต่อบุคคลและต่อมูลค่าหลักประกัน

สำหรับการให้กู้ยืมอื่นๆนอกเหนือจากเพื่อที่อยู่อาศัย
บริษัทฯจะพิจารณาความเป็นไปได้ของโครงการที่นำมาขอกู้ ประวัติของผู้บริหาร ประสบการณ์ในอดีต
ฐานะการเงินของผู้ขอกู้ตลอดจน สัดส่วนหนี้สินต่อทุน

นโยบายการตั้งสำรองค่าเผื่อหนี้สงสัยจะสูญ

กรณีที่มีข้อบ่งชี้ว่าบริษัทฯจะได้รับชำระหนี้ไม่เพียงพอกับมูลหนี้ บริษัทฯจะพิจารณาตั้งสำรอง
ค่าเผื่อหนี้สงสัยจะสูญโดยพิจารณาปัจจัยอื่นประกอบด้วยได้แก่ ประวัติการชำระหนี้
ฐานะการเงินของลูกหนี้ ตลอดจนมูลค่าหลักประกัน
โดยเกณฑ์การตั้งสำรองค่าเผื่อหนี้สงสัยจะสูญจะบันทึกตามผลต่าง ของมูลหนี้(หมายถึง
ผลรวมของเงินต้นและดอกเบี้ยค้างชำระ) กับราคาประเมินมูลค่าหลักประกัน ซึ่ง
ราคาประเมินมูลค่าหลักประกันตามประกาศคณะกรรมการกำกับและส่งเสริมการประกอบธุรกิจ
ประกันภัย คือ ราคาประเมินที่จัดทำโดยบริษัทประเมินมูลค่าทรัพย์สินที่อยู่ในบัญชีรายชื่อที่ได้รับความ
เห็นชอบจากสำนักงานคณะกรรมการกำกับหลักทรัพย์และตลาดหลักทรัพย์และมีอายุในการประเมิน
ไม่เกิน 36 เดือน นอกจากนี้บริษัทฯ
ได้ทำการศึกษาถึงผลกระทบในการตั้งสำรองค่าเผื่อหนี้สงสัยจะสูญ
กรณีที่นำมาตรฐานการรายงานทางการเงินฉบับที่ 9 (TFRS 9) มาใช้ในปี 2562
รวมถึงเตรียมความพร้อม ในเรื่องดังกล่าว บริษัทฯ
คาดว่าผลกระทบที่เกิดขึ้นไม่แตกต่างอย่างมีนัยสำคัญกับวิธีการปัจจุบัน

นโยบายการระงับการรับรู้รายได้

บริษัทฯ
จะหยุดรับรู้รายได้ส่วนที่เป็นดอกเบี้ยสำหรับระยะเวลาหลังจากที่ลูกหนี้ผิดนัดชำระติดต่อกันเป็นเวลาเกิน
6 เดือน เมื่อเข้าเกณฑ์ต่อไปนี้ คาดหมายว่าจะไม่สามารถได้รับชำระหนี้ หรือมีข้อ
บ่งชี้ให้เห็นชัดเจนว่าลูกหนี้ไม่มีเงินหรือทรัพย์สินเพียงพอที่จะชำระหนี้
โดยบริษัทฯจะนำดอกเบี้ยที่หยุดรับรู้รายได้มารวมคำนวณเป็นรายได้ในรอบระยะเวลาบัญชีที่ได้รับชำระหนี้

นโยบายในการปรับโครงสร้างหนี้

การปรับโครงสร้างหนี้เป็นการแก้ไขปัญหาลูกหนี้ที่มีการผิดนัดชำระ เพื่อให้บริษัทฯ
มีโอกาสได้รับชำระเงินที่ให้กู้ยืมคืนกลับมามากที่สุด หรือเพื่อให้ลูกหนี้สามารถกลับมาชำระหนี้ได้
ด้วยภาระ ผูกพันที่ไม่มากเกินไปจนเป็นอุปสรรคต่อการฟื้นตัวของกิจการ
การปรับโครงสร้างหนี้อาจกระทำได้โดยการผ่อนปรนเงื่อนไขการชำระหนี้ให้แก่ลูกหนี้ ได้แก่
การลดอัตราดอกเบี้ย การขยายเวลาชำระหนี้ ออกไป
การจัดให้ลูกหนี้ผ่อนชำระตามกระแสเงินสดของกิจการ เป็นต้น

4.1.3 เงินลงทุนในหลักทรัพย์

นโยบายเกี่ยวกับเงินลงทุนในหลักทรัพย์

ในการลงทุน บริษัทฯ มีนโยบายหลักคือ เน้นความปลอดภัยของเงินลงทุน
โดยการกระจายการลงทุนและเลือกลงทุนที่ให้ผลตอบแทนจากการลงทุนเหมาะสมกับระดับความเสี่ยงที่บริษัทฯ
ยอมรับได้ การลงทุนของบริษัทฯ ส่วนใหญ่เป็นการลงทุนระยะยาว ได้แก่
การลงทุนที่ให้ผลตอบแทนคงที่ อาทิเช่น พันธบัตร หุ้นกู้
โดยบริษัทฯจะถือตราสารหนี้ส่วนใหญ่จนครบกำหนดไถ่ถอน นอกจากนี้ยังลงทุนในหุ้น
ที่จดทะเบียนในตลาดหลักทรัพย์ และหุ้นนอกตลาดหลักทรัพย์

สำหรับการบันทึกมูลค่าเงินลงทุนในหลักทรัพย์นั้น บริษัทฯ ถือตามมาตรฐานบัญชีที่เกี่ยวข้อง
ในการจัดประเภทเป็นหลักทรัพย์เผื่อขาย
กล่าวคือผลต่างระหว่างมูลค่ายุติธรรมกับราคาทุนจะแสดงในส่วนของผู้ถือหุ้นในงบแสดงฐานะการเงิน
ในส่วนของหุ้นนอกตลาดหลักทรัพย์หรือเงินลงทุนทั่วไป แสดงไว้ด้วยราคาทุน นอกจากนี้
บริษัทยังได้เตรียมความพร้อมในการรองรับผลกระทบจากการนำมาตรฐานการายงานทางการเงินฉบับที่
9 เรื่อง เครื่องมือทางการเงิน ที่จะมีผลบังคับใช้ 1 มกราคม 2562 อีกด้วย

การบริหารความเสี่ยงจากการลงทุน

บริษัทฯ กำหนดให้มีกระบวนการพิจารณาการลงทุนด้วยความรอบคอบ โดยพิจารณาปัจจัยต่างๆ
ทางเศรษฐกิจที่อาจมีผลกระทบต่อตราสารที่บริษัทจะลงทุนได้ ซึ่งบริษัทฯ
เห็นว่าการใช้ข้อมูลครบถ้วนและพิจารณาอย่างละเอียดรอบคอบทุกด้าน
จะช่วยลดความเสี่ยงจากการลงทุนได้ ทั้งนี้ ข้อมูลข่าวสารที่บริษัทฯ
ใช้ประกอบการวิเคราะห์และบริหารจัดการลงทุนนั้น
เป็นข้อมูลซึ่งรวบรวมมาจากหน่วยงานทางด้านเศรษฐกิจ สถาบันวิจัย ตลอดจนบริษัทหลักทรัพย์
และสถาบันการเงินต่างๆ ที่มีชื่อเสียงและ เชื่อถือได้ ทั้งในและต่างประเทศ
เพื่อคาดการณ์แนวโน้มเศรษฐกิจตลอดจนพิจารณาผลกระทบที่เกิดขึ้น ในระดับโลก ระดับประเทศ
ระดับอุตสาหกรรม และระดับบริษัทหรือหลักทรัพย์ที่ลงทุน

สำหรับตราสารทุน บริษัทฯ จะเน้นการลงทุนระยะยาว เพื่อลดความผันผวนของมูลค่าเงินลงทุน
และวิเคราะห์หลักทรัพย์โดยใช้ปัจจัยพื้นฐานได้แก่ อัตราส่วนหนี้สินต่อทุน อัตราส่วนราคาต่อกำไร
ต่อหุ้น อัตราส่วนราคาต่อมูลค่าตามบัญชีต่อหุ้น อัตราการจ่ายเงินปันผล
และมีการประเมินความเสี่ยงของการลงทุนด้วย

สำหรับตราสารหนี้ บริษัทฯ เลือกลงทุนในพันธบัตรรัฐบาล พันธบัตรรัฐวิสาหกิจ ที่มีความเสี่ยง ต่ำ
รวมถึงลงทุนในหุ้นกู้ซึ่งออกโดยบริษัทเอกชน
โดยเลือกลงทุนหุ้นกู้ที่มีอันดับความน่าเชื่อถืออยู่ในระดับที่สามารถลงทุนได้ (Investment grade)
เท่านั้น และบริหารอายุถัวเฉลี่ยคงเหลือของตราสารหนี้
ถ่วงน้ำหนักด้วยมูลค่าปัจจุบันของกระแสเงินสด (Duration)
ให้สอดคล้องกับแนวโน้มการเปลี่ยนแปลงของอัตราดอกเบี้ยในตลาด
รวมถึงสอดคล้องกับภาระผูกพันของบริษัทในอนาคตด้วย

อนึ่ง บริษัทฯ ได้ลงทุนบางส่วนผ่านกองทุนตราสารหนี้ด้วย

การตั้งสำรองค่าเผื่อการด้อยค่า

เพื่อให้สินทรัพย์สะท้อนมูลค่าที่แท้จริง บริษัทฯ
มีการติดตามและสอบทานเงินลงทุนในหลักทรัพย์อย่างใกล้ชิด
หากมีข้อบ่งชี้ว่ามูลค่าตามบัญชีของหลักทรัพย์ดังกล่าวสูงกว่ามูลค่าที่คาดว่าจะได้รับคืน เช่น
กรณีส่วนของผู้ถือหุ้นลดลงอย่างมากหรือตราสารหนี้ที่มีแนวโน้มว่าจะไม่ได้รับการ ชำระคืน เป็นต้น
บริษัทฯ จะบันทึกผลต่างนั้นเป็นผลขาดทุนจากการด้อยค่าของเงินลงทุน

4.2 นโยบายการลงทุนในบริษัทย่อยและบริษัทร่วม

การลงทุนในบริษัทร่วมเป็นการลงทุนที่บริษัทฯ เข้าไปถือหุ้นมากกว่าร้อยละ 20 แต่ไม่เกิน ร้อยละ
50 ของจำนวนหุ้นที่ออกจำหน่าย โดยบริษัทฯ
สามารถกำหนดนโยบายการบริหารและการดำเนินงานผ่านที่ประชุมผู้ถือหุ้น

ในปัจจุบันบริษัทฯ
มีการลงทุนในบริษัทร่วมในกลุ่มธุรกิจประกันภัยในต่างประเทศซึ่งประกอบธุรกิจที่เกี่ยวเนื่องและช่วยสนับสนุนการประกอบธุรกิจของบริษัทฯ
ซึ่งนอกจากมีวัตถุประสงค์เพื่อขยายโอกาสการทำธุรกิจในต่างประเทศแล้ว บริษัทฯ
ยังมุ่งเน้นการลงทุนระยะยาว เพื่อให้ได้ผลตอบแทน ในรูปเงินปันผลและกำไรเกินทุนด้วย

4.3 การประเมินราคาทรัพย์สิน

บริษัทฯ ไม่ได้มีการทำรายการระหว่างกันที่เกี่ยวข้องกับการซื้อขายทรัพย์สินอันต้องมีการ
ประเมินราคาทรัพย์สินของบริษัทฯ และไม่ได้มีการได้มาหรือจำหน่ายไปซึ่งทรัพย์สินอันต้องแจ้งต่อ
ตลาดหลักทรัพย์แห่งประเทศไทยในระหว่างช่วงปี พ.ศ. 2560

5. ข้อพิพาททางกฎหมาย

บริษัทฯ ไม่มีข้อพิพาททางกฎหมาย หรือคดีฟ้องร้องในลักษณะใดๆ
ที่มีผลกระทบทางด้านลบต่อสินทรัพย์ของบริษัทฯ มากกว่าร้อยละ 5 ของส่วนของผู้ถือหุ้น ณ
วันสิ้นปีบัญชีล่าสุด หรือที่กระทบต่อการดำเนินธุรกิจของบริษัทอย่างมีนัยสำคัญ
หรือที่มิได้เกิดจากการประกอบธุรกิจโดยปกติของบริษัทฯ

6. ข้อมูลทั่วไปและข้อมูลสำคัญอื่น

6.1 ข้อมูลทั่วไป

6.1.1 รายละเอียดบริษัท

  ชื่อบริษัท บริษัท กรุงเทพประกันภัย จำกัด (มหาชน)

  ทะเบียนบริษัทเลขที่ 0107536000625

ประเภทธุรกิจ รับประกันวินาศภัย

ที่ตั้ง : สำนักงานใหญ่ อาคารกรุงเทพประกันภัย

25 ถนนสาทรใต้ กรุงเทพฯ 10120

โทรศัพท์ 0 2285 8888

โทรสาร 0 2610 2100

  รับแจ้งอุบัติเหตุทั่วประเทศ 24 ชั่วโมง โทรศัพท์ 1620 www.bangkokinsurance.com

6.1.2 การลงทุนในบริษัทอื่น

ณ วันที่ 31 ธันวาคม 2560 บริษัทได้ลงทุนในบริษัทอื่น โดยถือหุ้นตั้งแต่ร้อยละ 10
ขึ้นไปของจำนวนหุ้นที่ออกจำหน่ายแล้วของบริษัทนั้น ดังต่อไปนี้

+----+---------------------------+-------+------+--------+-----------+
| ลำ | ชื่อ/สถานที่ตั้ง                | ประเภ | ประเ | จ      | ร         |
| ดับ |                           | ทธุรกิจ | ภทหุ้น | ำนวนหุ้น | ้อยละของจำ |
|    |                           |       |      |        | นวนหุ้นที่ออก |
|    |                           |       |      | ที่ถือ    | จำหน่ายแล้ว |
|    |                           |       |      |        | ของบริษัทนั้น |
+----+---------------------------+-------+------+--------+-----------+
| 1  | บริษัท กรุงเทพประกันภัย (ลาว)  | ปร    | สามัญ | 4      | 45.00     |
|    | จำกัด                      | ะกันภัย |      | 50,000 |           |
|    |                           |       |      |        |           |
|    | 321/1-2 เลขที่ 18           |       |      |        |           |
|    | บ้านพงสะหวันเหนือ            |       |      |        |           |
|    |                           |       |      |        |           |
|    | ศรีสัตตนาค แขวงเวียงจันทน์     |       |      |        |           |
|    |                           |       |      |        |           |
|    | สาธ                       |       |      |        |           |
|    | ารณรัฐประชาธิปไตยประชาชนลาว |       |      |        |           |
+----+---------------------------+-------+------+--------+-----------+
| 2  | บริษัท เอเซียนอินชัวรันส์        | ปร    | สามัญ | 23,936 | 41.70     |
|    |                           | ะกันภัย |      |        |           |
|    | อินเตอร์เนชั่นแนล (โฮลดิ้ง)     |       |      |        |           |
|    | จำกัด                      |       |      |        |           |
|    |                           |       |      |        |           |
|    | คาร์เรนดอน เฮ้าส์, 2 เชิ้ท     |       |      |        |           |
|    | สตรีท,                     |       |      |        |           |
|    |                           |       |      |        |           |
|    | เฮลมิลตัน, เอช เอ็ม 11,      |       |      |        |           |
|    | เบอร์มิวด้า                  |       |      |        |           |
+----+---------------------------+-------+------+--------+-----------+
| 3  | บริษัท เอเซียอินชัวรันส์         | ปร    | สามัญ | 1,6    | 22.92     |
|    |                           | ะกันภัย |      | 04,470 |           |
|    | (ประเทศกัมพูชา) จำกัด        |       |      |        |           |
|    | (มหาชน)                   |       |      |        |           |
|    |                           |       |      |        |           |
|    | 5 ถนนเลขที่ 13 สังกัดวัตพนม    |       |      |        |           |
|    |                           |       |      |        |           |
|    | คั้นดวนเปญ พนมเปญ กัมพูชา     |       |      |        |           |
+----+---------------------------+-------+------+--------+-----------+
| 4  | บริษัท เอเซียอินชัวรันส์         | ปร    | สามัญ | 15,2   | 19.50     |
|    |                           | ะกันภัย |      | 10,000 |           |
|    | อินเวสท์เมนท์ จำกัด           |       |      |        |           |
|    |                           |       |      |        |           |
|    | ชั้น 16 เวิลด์ไวดเฮ้าส์ ,       |       |      |        |           |
|    |                           |       |      |        |           |
|    | 19 ถนนเดอส์เวกซ์ เซ็นทรัล,    |       |      |        |           |
|    | ฮ่องกง                     |       |      |        |           |
+----+---------------------------+-------+------+--------+-----------+
| 5  | บริษัท พีที เอเซียน            | ปร    | สามัญ | 6,0    | 19.00     |
|    | อินเตอร์เนชั่นแนล อินเวสอินโด   | ะกันภัย |      | 80,000 |           |
|    | จำกัด                      |       |      |        |           |
|    |                           |       |      |        |           |
|    | วิสมา เอเซีย แอลที. 12 เอ,   |       |      |        |           |
|    | เจแอล.                    |       |      |        |           |
|    |                           |       |      |        |           |
|    | เลทเจน เอส.ปราแมน คาว์.    |       |      |        |           |
|    | 79,                       |       |      |        |           |
|    |                           |       |      |        |           |
|    | ศลีปิ - จาการ์ตา บาราท       |       |      |        |           |
+----+---------------------------+-------+------+--------+-----------+
| 6  | บริษัท พี ซี ที เอเซียอินชัวรันส์   | ปร    | สามัญ | 2      | 19.00     |
|    | จำกัด                      | ะกันภัย |      | 37,500 |           |
|    |                           |       |      |        |           |
|    | 43-47 ถ.ล้านช้าง บ้านหัสดีใต้   |       |      |        |           |
|    |                           |       |      |        |           |
|    | อำเภอจันทะบุลี เวียงจันทน์      |       |      |        |           |
|    | สาธ                       |       |      |        |           |
|    | ารณรัฐประชาธิปไตยประชาชนลาว |       |      |        |           |
+----+---------------------------+-------+------+--------+-----------+

+----+---------------------------+-------+------+--------+-----------+
| ลำ | ชื่อ/สถานที่ตั้ง                | ประเภ | ประเ | จ      | ร         |
| ดับ |                           | ทธุรกิจ | ภทหุ้น | ำนวนหุ้น | ้อยละของจำ |
|    |                           |       |      |        | นวนหุ้นที่ออก |
|    |                           |       |      | ที่ถือ    | จำหน่ายแล้ว |
|    |                           |       |      |        | ของบริษัทนั้น |
+----+---------------------------+-------+------+--------+-----------+
| 7  | บริษัท สรชัยวิวัฒน์ จำกัด        | พัฒนาอ | สามัญ | 4      | 15.00     |
|    |                           | สังหา- |      | 05,000 |           |
|    | 23 ซอยสุขุมวิท 63 ถนนสุขุมวิท   |       |      |        |           |
|    |                           | ร     |      |        |           |
|    | คลองตันเหนือ วัฒนา กรุงเทพฯ   | ิมทรัพย์ |      |        |           |
|    | 10110                     |       |      |        |           |
+----+---------------------------+-------+------+--------+-----------+
| 8  | บริษัท กรุงเทพประกันชีวิต       | ประ   | สามัญ | 42,000 | 15.00     |
|    |                           | กันชีวิต |      |        |           |
|    | (ประเทศกัมพูชา) จำกัด        |       |      |        |           |
|    | (มหาชน)                   |       |      |        |           |
|    |                           |       |      |        |           |
|    | อาคาร ดิ เอ็มเมอรัลด์ ชั้น 3    |       |      |        |           |
|    | เลขที่ 64                   |       |      |        |           |
|    |                           |       |      |        |           |
|    | เปี้ยะนโรดม บูเลอวาร์ด        |       |      |        |           |
|    | คอร์เนอร์สตรีท 178           |       |      |        |           |
|    | สังกัดเชย์ชุมเนีย คั้นดวนเปญ     |       |      |        |           |
|    |                           |       |      |        |           |
|    | พนมเปญ, กัมพูชา, 12206      |       |      |        |           |
+----+---------------------------+-------+------+--------+-----------+
| 9  | บริษัท ยูเนี่ยนไซม์ดาร์บี้         | นา    | สามัญ | 6,000  | 15.00     |
|    |                           | ยหน้าป |      |        |           |
|    | (ประเทศไทย) จำกัด          | ระกันว |      |        |           |
|    |                           | ินาศภัย |      |        |           |
|    | 62 อาคารมิลเลนเนียม ทาวเวอร์ |       |      |        |           |
|    | ชั้น 17 ห้อง 1704-5          |       |      |        |           |
|    | ถนนหลังสวน ลุมพินี ปทุมวัน      |       |      |        |           |
|    | กรุงเทพฯ 10330             |       |      |        |           |
+----+---------------------------+-------+------+--------+-----------+
| 10 | บริษัท โรงพยาบาลบำรุงราษฎร์   | กา    | สามัญ | 106,7  | 14.62     |
|    | จำกัด (มหาชน)              | รแพทย์ |      | 60,417 |           |
|    |                           |       |      |        |           |
|    | 33 ถนนสุขุมวิท ซอย 3         |       |      |        |           |
|    | (ซอยนานาเหนือ) คลองเตยเหนือ |       |      |        |           |
|    | วัฒนา กรุงเทพฯ 10110        |       |      |        |           |
+----+---------------------------+-------+------+--------+-----------+
| 11 | บริษัท บางกอก มิตซูบิชิ ยูเอฟเจ  | ลีสซิ่ง  | สามัญ | 60,000 | 10.00     |
|    | ลิส จำกัด                   |       |      |        |           |
|    |                           |       |      |        |           |
|    | 173/35 อาคารเอเซียเซ็นเตอร์  |       |      |        |           |
|    | ชั้น 26 ถนนสาทรใต้           |       |      |        |           |
|    | แขวงทุ่งมหาเมฆ เขตสาทร      |       |      |        |           |
|    | กรุงเทพฯ 10120             |       |      |        |           |
+----+---------------------------+-------+------+--------+-----------+
| 12 | บริษัท บางกอกชโยรัตน์ จำกัด    | นา    | สามัญ | 10,000 | 10.00     |
|    |                           | ยหน้าป |      |        |           |
|    | 25 อาคารกรุงเทพประกันภัย/    | ระกันว |      |        |           |
|    |                           | ินาศภัย |      |        |           |
|    | ไว.ดับยู.ซี.เอ. ชั้น 10        |       |      |        |           |
|    | ถนนสาทรใต้                 |       |      |        |           |
|    |                           |       |      |        |           |
|    | ทุ่งมหาเมฆ สาทร กรุงเทพฯ     |       |      |        |           |
|    | 10120                     |       |      |        |           |
+----+---------------------------+-------+------+--------+-----------+

+------------------------+---------------------------------------------+
| 6.1.3 บุคคลอ้างอิงอื่นๆ     |                                             |
+------------------------+---------------------------------------------+
| นายทะเบียนหลักทรัพย์       | บริษัท ศูนย์รับฝากหลักทรัพย์ (ประเทศไทย) จำกัด       |
+------------------------+---------------------------------------------+
|                        | 93 ถนนรัชดาภิเษก แขวงดินแดง เขตดินแดง กรุงเทพฯ   |
|                        | 10400                                       |
+------------------------+---------------------------------------------+
|                        | โทรศัพท์ 0 2009 9000                          |
+------------------------+---------------------------------------------+
|                        | โทรสาร 0 2009 9991                          |
|                        |                                             |
|                        | SET Contact Center : 0 2009 9999            |
+------------------------+---------------------------------------------+
|                        | Email : SETContactCenter@set.or.th          |
+------------------------+---------------------------------------------+
|                        | www.set.or.th/tsd                           |
+------------------------+---------------------------------------------+
|                        |                                             |
+------------------------+---------------------------------------------+
| ผู้แทนผู้ถือหุ้น              | - ไม่มี -                                     |
+------------------------+---------------------------------------------+
|                        |                                             |
+------------------------+---------------------------------------------+
| ผู้สอบบัญชี                | นางสาวรัชดา ยงสวัสดิ์วาณิชย์                      |
+------------------------+---------------------------------------------+
|                        | เลขทะเบียนผู้สอบบัญชีรับอนุญาต เลขที่ 4951           |
+------------------------+---------------------------------------------+
|                        | บริษัท สำนักงาน อีวาย จำกัด                      |
+------------------------+---------------------------------------------+
|                        | ชั้น 33 อาคารเลครัชดา                          |
+------------------------+---------------------------------------------+
|                        | 193/136-137 ถนนรัชดาภิเษก คลองเตย กรุงเทพฯ     |
|                        | 10110                                       |
+------------------------+---------------------------------------------+
|                        | โทรศัพท์ 0 2264 0777                          |
+------------------------+---------------------------------------------+
|                        | โทรสาร 0 2264 0789-90                       |
+------------------------+---------------------------------------------+
|                        | Email : ernstyoung.thailand@th.ey.com       |
+------------------------+---------------------------------------------+
|                        | www.ey.com                                  |
+------------------------+---------------------------------------------+
|                        |                                             |
+------------------------+---------------------------------------------+
| ที่ปรึกษากฎหมาย           | สำนักงานมนูกิจทนายความ                         |
+------------------------+---------------------------------------------+
|                        | 59/6 ถนนเสือป่า แขวงป้อมปราบ                   |
|                        | เขตป้อมปราบศัตรูพ่ายกรุงเทพฯ 10100               |
+------------------------+---------------------------------------------+
|                        | โทรศัพท์ 0 2221 3466                          |
+------------------------+---------------------------------------------+
|                        | โทรสาร 0 2221 3191                          |
+------------------------+---------------------------------------------+
|                        |                                             |
+------------------------+---------------------------------------------+
| ที่ปรึกษาทางการเงิน        | -ไม่มี-                                       |
+------------------------+---------------------------------------------+
|                        |                                             |
+------------------------+---------------------------------------------+
| สถาบันการเงินที่ติดต่อ       | ธนาคารกรุงเทพ จำกัด (มหาชน)                   |
+------------------------+---------------------------------------------+

6.2 ข้อมูลสำคัญอื่น

ไม่มีข้อมูลสำคัญอื่นที่อาจมีผลกระทบต่อการตัดสินใจของผู้ลงทุนอย่างมีนัยสำคัญ

ความภาคภูมิใจ ปี 2560

เป็นความสำเร็จและความภาคภูมิใจของบริษัท กรุงเทพประกันภัย จำกัด (มหาชน) ที่ได้รับ
รางวัลอันทรงเกียรติจากองค์กรชั้นนำทั้งในประเทศและต่างประเทศ
สะท้อนให้เห็นถึงคุณภาพการให้บริการที่ดีและชื่อเสียงของบริษัทฯ ซึ่งเป็นที่ยอมรับในระดับสากล
ตอกย้ำถึงความเป็นผู้นำในธุรกิจประกันวินาศภัยของไทยได้อย่างชัดเจน โดยในปี 2560 บริษัทฯ
ได้รับรางวัลแห่งความภาคภูมิใจ ดังนี้

รางวัลเกียรติยศ

รางวัล Excellence of the Year for Leadership จากงาน Le Fonti - IAIR
Insurance Awards ครั้งที่ 26 จัดโดยนิตยสาร IAIR (International Alternative
Investment Review)
จากการที่กรุงเทพประกันภัยมีมาตรฐานการให้บริการและไม่หยุดนิ่งที่จะพัฒนาองค์กรสู่ความเป็นเลิศในทุกๆ
ด้าน ภายใต้ระบบการบริหารงานที่มีคุณภาพตามมาตรฐานสากล
อีกทั้งยึดมั่นในเรื่องการให้บริการลูกค้าเป็นสำคัญ โดยมุ่งเน้นการบริการด้วยความซื่อสัตย์
และปฏิบัติต่อลูกค้าอย่างเป็นธรรมตลอดระยะเวลาของการดำเนินงานกว่า 70 ปี

ทั้งนี้ กรุงเทพประกันภัยยังได้รับรางวัล Excellence in Insurance Thailand
หรือรางวัลแห่งความเป็นเลิศด้านธุรกิจประกันวินาศภัยจากงานดังกล่าวมาอย่างต่อเนื่อง
โดยกรุงเทพประกันภัยเป็นบริษัทประกันวินาศภัยเพียงแห่งเดียวในประเทศไทยที่ได้รับรางวัลดังกล่าวต่อเนื่องติดต่อกัน
4 ครั้ง ถือเป็นการตอกย้ำถึงความสำเร็จในการดำเนินธุรกิจที่เติบโตแข็งแกร่งอย่างยั่งยืน

รับ 2 รางวัลยอดเยี่ยมจากงาน The Best Thailand Contact Center Awards 2017

-   รางวัล The Best Effective Technology Contact Center
    หรือรางวัลการลงทุนด้านเทคโนโลยีศูนย์บริการทางโทรศัพท์ยอดเยี่ยม

-   รางวัล The Best Professional Management Contact Center
    หรือรางวัลการบริหารและจัดการศูนย์บริการทางโทรศัพท์ยอดเยี่ยม

โดย 2 รางวัลดังกล่าว จัดโดยสมาคมการค้าธุรกิจศูนย์บริการทางโทรศัพท์ไทย
ซึ่งกรุงเทพประกันภัยได้นำเทคโนโลยีคอลเซ็นเตอร์และนวัตกรรมใหม่ๆ
มาพัฒนาใช้กับการบริการทางโทรศัพท์แก่ลูกค้าที่แจ้งอุบัติเหตุและสอบถามรายละเอียดเกี่ยวกับผลิตภัณฑ์และการเคลมสินไหมทดแทนได้อย่างมีประสิทธิภาพและได้มาตรฐานสากล
นอกจากนี้ ยังมีระบบโครงสร้างการบริหารและการบริการที่ชัดเจน
รวมถึงมีบุคลากรที่มีความรู้ความสามารถพร้อมให้การบริการแก่ลูกค้าอย่างต่อเนื่องตลอด 24 ชั่วโมง

กรุงเทพประกันภัยรักษาคุณภาพมาตรฐานสากล ISO 9001 : 2015

บริษัท กรุงเทพประกันภัย จำกัด (มหาชน)
ได้รับการรับรองคุณภาพมาตรฐานสากลด้านการบริหารงาน ISO 9001 : 2015 จาก British
Standards Institution (BSI) ซึ่งเป็นการปรับมาตรฐานที่สูงขึ้น
จากเดิมที่ได้รับการรับรองมาตรฐานสากลเวอร์ชัน ISO 9001 : 2008 เป็นการรับรองว่าบริษัทฯ
ยังคง รักษาระบบการบริหารงานที่มีคุณภาพ
ตลอดจนมีการพัฒนาระบบการบริหารงานและกระบวนการ
ทำงานที่มีคุณภาพให้เป็นไปตามมาตรฐานสากลที่เน้นการเพิ่มศักยภาพของบุคลากรให้มีประสิทธิภาพ
เพื่อสามารถบริการลูกค้าให้ได้รับความพึงพอใจสูงสุด

การจัดอันดับความน่าเชื่อถือทางการเงิน

บริษัท กรุงเทพประกันภัย จำกัด (มหาชน) ได้รับการจัดอันดับน่าเชื่อถือทางการเงินจาก
Standard & Poor’s หรือ S&P สถาบันการจัดอันดับทางการเงินชั้นนำของโลก ในระดับ A-
/Stable ณ วันที่ 12 มกราคม 2561
ซึ่งสะท้อนให้เห็นถึงความเป็นบริษัทชั้นนำในธุรกิจประกันวินาศภัยที่มีความ สามารถทางการแข่งขัน
ด้วยผลประกอบการที่ดี มีเงินกองทุนและสินทรัพย์ที่มั่นคงแข็งแกร่ง รวมทั้งมี
การบริหารเงินทุนอยู่ในระดับที่น่าพึงพอใจ

นอกจากนี้ บริษัทฯ ยังได้รับการจัดอันดับความน่าเชื่อถือทางการเงิน (Financial Strength
Rating) จาก A.M. Best Company
ซึ่งเป็นอีกหนึ่งสถาบันการจัดอันดับทางการเงินชั้นนำของโลก ในระดับ A- (Excellent) ณ วันที่
31 พฤษภาคม 2560 อันสะท้อนให้เห็นถึงความมั่นคงแข็งแกร่งของเงินทุนและความ
มีเสถียรภาพทางการเงิน

สถาบันจัดอันดับความน่าเชื่อถือ

Standard & Poor’s 12 มกราคม 61

Counterparty Credit Rating Local Currency A- (Strong)
Financial Strength Rating Local Currency A- (Strong)
Outlook Stable

A.M. Best 31 พฤษภาคม 2560

Financial Strength Rating A- (Excellent)
Financial Strength Rating Outlook Stable
Issuer Credit Rating a- (Excellent)
Issuer Credit Rating Outlook Stable